Kluster pendidikan meningkat, kata KP kesihatan

Jumlah kluster pendidikan Covid-19 dilihat meningkat dengan ketara pada minggu Minggu Epidemiologi (ME) terkini, dengan 92 kluster dilaporkan pada ME 7/2022, berbanding 61 kluster pada ME 6/2022.Ketua Pengarah Kesihatan Dr Noor Hisham Abdullah berkata setakat ini Pusat Kesiapsiagaan dan Tindak Cepat Krisis (CPRC) mencatatkan 367 kluster pendidikan sejak 1 Januari hingga 19 Februari lepas, dan daripada jumlah itu 346 kluster masih aktif manakala 21 kluster telah tamat.Beliau berkata walaupun terdapat trend penurunan kluster pendidikan pada ME 5/2022 disebabkan cuti sambutan Tahun Baru Cina, namun trend ini dilihat kembali meningkat pada ME 6/2022 dan ME 7/2022 berkadaran dengan peningkatan kes yang ketara di seluruh negara.Katanya negeri yang merekodkan kluster pendidikan paling tinggi ialah Kelantan (54 kluster), diikuti Selangor (49 kluster), Pahang (38 kluster), Kuala Lumpur (37 kluster), dan Sabah (34 kluster).“Siasatan mendapati 328 kluster iaitu 89.4% dengan kes indeks merupakan pelajar, manakala 31 kluster (8.5%) merupakan kes indeks guru atau pensyarah. Selain itu enam kluster (1.6%) dengan kes indeks daripada kalangan kakitangan sokongan pusat pendidikan berkenaan, dan dua kluster (0.6%) dengan keluarga sebagai kes indeks,” katanya.Noor Hisham berkata majoriti kes yang dilaporkan adalah kategori bergejala ringan atau tiada gejala.“Sebanyak 12,579 kes (76.54%) kategori dua, 3,850 kes (23.4%) kategori satu dan 35 kes (0.2%) dari kategori tiga dan empat dan kesemua kes telah mendapatkan rawatan serta dalam keaadaan stabil.“Kesemua 257 sekolah yang terlibat adalah daripada pelbagai agensi iaitu kementerian pendidikan (KPM), Majlis Amanah Rakyat (Mara), Maahad Tahfiz dan lain-lain,” katanya.Dr Noor Hisham berkata sehingga 19 Februari lepas, 232 kluster membabitkan sekolah menengah dan 25 kluster sekolah rendah masih aktif.“Daripada jumlah tersebut 107 sekolah telah tutup sementara untuk pembersihan dan dijadikan tempat kuarantin, dan 150 sekolah hanya memerlukan penutupan kelas sahaja.“Hasil siasatan mendapati punca utama berlakunya jangkitan dan penularan Covid-19 disebabkan beberapa faktor. Antaranya ketidakpatuhan pada SOP, pergerakan pelajar yang bebas dan pergaulan rapat semasa pelajar di asrama serta beberapa faktor lain,” katanya.Beliau mencadangkan sebagai penambahbaikan, semua yang terlibat dalam kumpulan ini melakukan ujian pengesanan Covid-19 secara berkala, mengenal pasti pelajar yang bergejala dengan cepat serta memastikan pengudaraan di semua kawasan berada dalam keadaan yang optimum.Sementara itu, CPRC Kebangsaan melaporkan sejak 25 Januari 2020 hingga 19 Februari 2022 sebanyak 6,704 kluster dikesan, melibatkan 538,554 kes, dengan 6,212 kluster telah tamat dan hanya 492 kluster yang masih aktif.Pecahan kes kluster tertinggi direkodkan di tempat kerja (58.71%), komuniti (20.54%), pusat tahanan (7.63%), pendidikan (6.83%), dan lain-lain.


Anwar akan hilang jawatan PM jika tidak bantu pengampunan Najib, kata penganalisis

Penganalisis percaya “ganjaran” politik selepas pembentukan kerajaan campuran pada November lalu masih belum tamat dengan lebih banyak lantikan bakal menyusul.
Bagaimanapun, kebimbangan utama kini tertumpu kepada “ganjaran” berbentuk campur tangan kes mahkamah libat individu berkepentingan dalam kestabilan kerajaan semasa.
Profesor sains politik dari Universiti Sains Malaysia (USM) Ahmad Atory Hussain berkata tidak dinafikan pemberian ganjaran atau balasan politik sudah menjadi amalan lazim untuk balas budi kepada rakan-rakan sekutu dan pemimpin politik yang berjaya bantu menaikkan seseorang menjadi perdana menteri atau menteri.
Katanya, amalan dan pemberian jawatan-jawatan dalam kerajaan, syarikat berkaitan kerajaan (GLC), duta dan senator tidak mendatangkan risiko besar jika ianya diberikan kepada individu dari parti politik yang menyokong kepimpinan kerajaan.
Kritikan umum biasanya mungkin berbunyi seperti kerajaan membuang duit kerana melantik individu-individu tersebut, bertindak pilih kasih atau tidak layak memegang jawatan yang diberikan.
“Tapi pemberian-pemberian itu biasanya tidak melibatkan (kes) integriti dan kes jenayah.
“Yang boleh mendatangkan risiko ialah apabila ganjaran itu berbentuk kes mahkamah. Itu dianggap bertahap gaban (gila) atau paling tinggi sekali.
“Kesannya sangat besar hingga boleh jatuhkan pemimpin itu,” katanya kepada MalaysiaNow.
Kenyataan Atory selari dengan pengakuan Perdana Menteri Anwar Ibrahim bahawa beliau berada dalam Lembaga Pengampunan bagi memutuskan pengampunan kepada Najib Razak yang kini sedang menjalani hukuman 12 tahun penjara.
Anwar menegaskan kuasa memberi keampunan tertakluk kepada bidang kuasa di bawah Yang di-Pertuan Agong Sultan Abdullah Sultan Ahmad Shah.
“Saya akan menjadi sebahagian daripada proses itu, dan mengenai perkara penganugerahan gelaran kebesaran dan pengampunan, ia adalah prerogatif Yang di-Pertuan Agong,” katanya pada 8 April lalu.
Sebelum ini, Setiausaha DAP Anthony Loke menegaskan isu pengampunan diraja Najib bukan pendirian kerajaan kerana tidak pernah dibincangkan dalam mesyuarat Kabinet.
Bagaimanapun, Atory pula melihat proses itu boleh menimbulkan persepsi kepada Anwar yang sebelum ini sudahpun diketahui mempunyai pakatan rahsia dengan Najib dan Presiden Umno Ahmad Zahid Hamidi untuk menyokongnya menjadi perdana menteri pada Oktober, tahun 2020.
“Sebab itu, PM8 dan PM9 sedaya upaya cuba mengelak untuk memberikan atau campur tangan dalam kes mahkamah yang melibatkan Najib dan Zahid.
“Kesannya kedua-dua PM itu ditumbangkan oleh pihak yang tidak ditolong itu iaitu Umno melalui langkah tarik sokongan 15 ahli Parlimen Umno pada pemerintahan PM8 dan melalui pembubaran Parlimen pada pemerintahan PM9.
“Sungguh tragik. Kesian mereka yang tidak ada salah apa pun,” katanya merujuk kepada kronologi pentadbiran Muhyiddin Yassin dan Ismail Sabri Yaakob.
“Tapi kedua-dua PM itu tetap dipuji kerana pertahankan maruah dan prinsip. Biarlah hilang jawatan asalkan tidak menanggung beban kutukan rakyat.”
Mengulas lanjut, Atory menyifatkan perkembangan politik dan kes mahkamah libat ahli-ahli politik sebagai permainan dan sandiwara politik yang dahsyat pada ketika ini sedang berlaku di Malaysia.
Rakyat perhati janji Anwar
Dalam pada itu, penganalisis Mazlan Ali dari Universiti Teknologi Malaysia (UTM) berkata Najib dan sesiapa sahaja berhak untuk mengajukan permohonan pengampunan terhadap kes-kes mahkamah dan sabitan hukuman.
Beliau menegaskan kuasa memberi keampunan adalah di bawah bidang kuasa Agong mengikut Perkara 42(1) dan 42(2) Perlembagaan Persekutuan.
Katanya, Anwar tidak ada kuasa untuk membuat apa-apa perkara atas kapasiti peribadi.
“Semua saranan yang diberikan adalah secara konsensus dan bersama,” katanya kepada MalaysiaNow.
Sementara itu, Atory yakin rakyat kini sedang menunggu apakah Anwar akan menunaikan janji rahsianya itu?
Tambahnya, ianya tidak menjadi masalah besar hanya dengan memberi jawatan timbalan perdana menteri dan memulangkan kembali pasport antarabangsa.
“Tapi, jika Anwar bertindak sama seperti Muhyiddin Yassin dan Ismail Sabri tempoh lalu iaitu enggan atau tidak mahu turut ikut campur hal kes mahkamah mereka ini maka kesannya dijangka Umno akan bertindak balas dengan menarik sokongan kepada PM10.
“Maka kesan dominonya ialah peletakan jawatan Anwar sebagai PM10 atau pembubaran Parlimen.”
Tambahnya, sekiranya Parlimen dibubarkan dalam masa terdekat itu bermakna seluruh rakyat perlu keluar mengundi sekali lagi serentak dengan pilihan raya negeri yang dijangka berlaku pada Jun nanti.
“Kalau Agong pilih PM baru, maka dijangka Zahid yang sekarang ini TPM akan berpeluang diangkat jadi PM ke-11 menggantikan Anwar. Hebatkan perancangan dia?
“Tapi ikut pendapat netizen dan penganalisis politik, Anwar akan pilih pembubaran Parlimen untuk mencuba nasib dia, mana tahu Pakatan Harapan akan jadi pemerintah seperti tahun 2018 yang lalu,” katanya.


Subsidi bersasar, harga barangan antara tumpuan Dewan Rakyat hari ini

Persoalan berkaitan subsidi bersasar, harga barangan serta jaminan keselamatan makanan negara antara dijangka menjadi tumpuan di Dewan Rakyat hari ini.
Berdasarkan Aturan Urusan Mesyuarat disiarkan di laman sesawang Parlimen, Radzi Jidin (PN-Putrajaya) bertanyakan Menteri Kewangan mengenai bila subsidi bersasar seperti diumumkan perdana menteri pada 27 November 2022 dijangka dilaksanakan.
Soalan itu dikemukakan semasa sesi Pertanyaan-pertanyaan Bagi Jawab Lisan, dengan Radzi juga ingin tahu sama ada kerajaan boleh memberi jaminan bahawa harga barangan tidak akan meningkat apabila subsidi bersasar dilaksanakan.
Pang Hok Liong (PH-Labis) pula meminta menteri pertanian dan keterjaminan makanan memaklumkan jumlah nilai makanan import bagi tahun 2018 hingga 2022 dan langkah yang telah atau akan diambil bagi memastikan kualiti dan jaminan keselamatan makanan negara.
Turut dijangka menjadi tumpuan, pertanyaan V. Ganabatirau (PH-Klang) kepada menteri perpaduan negara mengenai bagaimana kerajaan akan memastikan pembelaan kepada semua kaum dan agama apabila berlaku pendakwaan terpilih terhadap penghinaan sesuatu kaum dan agama.
Beliau juga ingin tahu sama ada kerajaan akan berlaku adil dalam memastikan segala penghinaan terhadap semua kaum dan agama dihentikan.
Sementara itu, Saifuddin Abdullah (PN-Indera Mahkota) mengemukakan soalan kepada Menteri Pendidikan mengenai status pengambilan guru baharu pada tahun 2022 serta perincian pengambilan guru mengikut opsyen mata pelajaran bagi 2016 hingga 2022 dan unjuran pengambilan guru bagi 2023 hingga 2027.
Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-undang Perbekalan 2023 di peringkat jawatankuasa.


Lagi kisah budak kerbau

Dari pekan Kuala Klawang ke Kampung Batu Serambai jauhnya tiga batu.Sepanjang jalan itu adalah sawah padi.Kampung pertama yang dilalui dari Kuala Klawang ke Seremban ialah Kampung Piatu, Kampung Tembun, Kampung Kemin, Kampung Jambatan Serong, Kampung Lalang dan kemudian sampai ke rumah aku di Kampung Batu Serambai.Dari rumah aku ke arah Seremban ada Kampung Renal, Kampung Bukit, Kampung Amar Penghulu, Kampung Rambai Baris, Kampung Batu Tangga dan ke kampung akhir, Kampung Ulu Klawang di kaki Bukit Tangga yang terletak di ekor Banjaran Titiwangsa.Di sepanjang jalan dan di sekeliling kampung-kampung yang tersorok jauh dari jalan utama adalah kawasan tanah sawah yang subur.Di wilayah sawah-sawah inilah kerbau berkumpul meragut dan berkubang setelah musim menuai selesai.Aku kini menjadi budak kerbau yang tak sabar menunggu selesai musim menuai.Bila padi selamat naik ke kepok dan sawah menjadi padang rumput maka aku akan lepaskan Kembang merayau-rayau.Aku mahu Kembang merayau-rayau untuk mengawan.Aku mahu Kembang pecah dara bila berjumpa kerbau jantan.Pada masa ini Kembang masih milik kerajaan.Aku mahu Kembang mengawan, bunting dan melahirkan anak.Anak Kembang akan aku pulangkan kepada kerajaan dan Kembang akan menjadi milik aku.Ini perjanjian antara abah aku dengan Jabatan Pertanian Jelebu.Pejabat Jabatan Pertanian Jelebu terletak di tepi sawah di Kampung Tembun.Jabatan Pertanian Jelebu akan memantau lapan ekor kerbau yang diperduakan kepada warga Kampung Batu Serambai.Malah dari apa yang aku dengar projek “perdua kerbau” ini projek percubaan.Kampung aku terpilih di Jelebu.Seorang pegawai dari Jabatan Pertanian Jelebu yang orang kampung panggil Abbas Bateneri akan datang sekali sekala melawat kerbau-kerbau ini.Abbas Bateneri akan bermotosikal datang melihat-lihat kerbau di kampung aku.Kerbau kami yang dipantau ini menjadikan aku berwaspada dan wajib menjaga Kembang dengan baik.Sementara menunggu sawah menjadi padang aku akan mencari wilayah berumput tebal untuk Kembang meragut.Selalunya dalam kebun getah.Aku akan mengikat Kembang dan aku biarkan dia meragut sejauh tali yang aku benarkan.Aku wajib berhati—hati dalam kebun getah. Tali ikatan tidak boleh begitu panjang.Aku takut dimarahi oleh tuan empunya kebun.Mungkin Kembang terlanggar cawan getah atau merosakkan pokoknya.Orang kampung kadang-kadang ganas terhadap binatang ternakan seperti lembu atau kambing kalau masuk ke dalam kawasan rumah dan memakan tanaman.Aku pernah ternampak lembu kena siram cuka getah. Aku juga pernah melihat lembu kena parang, luka hingga berulat.Kerana semua ini aku wajib berhati-hati.Membawa kerbau ke padang rumput dalam kebun getah aku lakukan sepulang dari sekolah.Ketika aku di sekolah Kembang masih terikat di kandang.Aku berbasikal ke sekolah.Bila bosan berbasikal, aku naik Bas Sekolah Lim yang akan lalu di hadapan rumah aku jam 7.00 pagi.Kalau aku naik bas aku wajib membeli pas bulanan, empat ringgit untuk sebulan.Bas sekolah ini dimiliki oleh Syarikat Bas Lim.Rutin aku ke sekolah dan pulang dari sekolah, sama ada naik bas atau naik basikal menjadi rapi teratur.Ini kerana aku ada tanggungjawab kepada seekor kerbau.Sesekali aku terpaksa juga aku bawa kerbau aku ke tepi sungai.Ini aku wajib berwaspada.Sungai di tepi sawah jika tali ikatan terlepas Kembang akan makan padi.Apa yang menarik mengikat kerbau di tepi sungai ialah aku boleh memancing dan mandi-manda dalam sungai ketika Kembang meragut rumput.Satu petang aku jumpa Ujang.“Sam kito dah buleh lopehkan kobao kito. Potang balik sekolah kito cari.” Ujang memberi penerangan.Ujang ini nama panggilan.Nama sebenar Raja Alias anak kepada Raja Deraman.Aku tua setahun daripada dia.Tapi tak ada siapa panggil dia Raja Alias kecuali di sekolah.“Bilo Ujang? Kobao kito ….tak ilang ko?”Aku mahu kepastian kerana aku risau juga jika kerbau hilang.“Esok kita mulo. Bukan jauh sangat… sawah dah kosong.. mintak abah kao lopehkan tongah ari. Potang kito cari.”Ujang memberi penjelasan untuk mententeramkan kegusaran aku.Esoknya jadual aku berubah.Bila aku pulang dari sekolah Kembang sudah keluar dari kandang.Abah aku membawanya ke tepi sawah dan membiarkan Kembang mencari kawan-kawan.Dalam jam 5.00 petang aku dan Ujang akan turun ke sawah yang kini menjadi padang rumput.Hari pertama tak banyak masalah.Kembang dan kerbau Ujang tak berjalan jauh.Kini ada empat ekor lagi kerbau yang bersama Kembang.Mereka meragut di sawah kampung kami.Berkubang dalam lubuk lumpur yang sama.Minggu kedua pun sama, paling jauh mereka berjalan ke sawah Kampung Lalang, tak sampai satu batu dari kampung aku.“Jang… takdo kobao jantan sini… tak bunting kobao kito.”Aku menyatakan kerisauan kepada Ujang.Aku merasa kecewa kerana Kembang belum bertemu kerbau jantan lagi.Masuk bulan kedua Kembang dan kerbau lain mula berjalan jauh.Kali ini aku pula yang tercari-cari.Awalnya mereka suka berkubang di sawah Jambatan Serong.Ini juga tidak jauh dari kampung aku.Jika di Kampung Jambatan Serong masih senang untuk ditemui dan dibawa pulang.Kerbau aku tidak pernah bermalam di luar.Abah aku memberi arahan Kembang setiap malam wajib masuk ke dalam kandang.Ini tugas aku.Walaupun lewat petang, aku wajib mencari Kembang dan membawa pulang ke kandang.Kini aku dapat mengenal beberapa lubuk tempat kerbau suka berkubang.Dari Kampung Jambatan Serong kini Kembang mula merayau lebih jauh hingga ke Kampung Kemin.Di sini juga aku perhatikan ada sebuah lubuk yang banyak kerbau suka berkubang.Kerbau aku ini masuk ajar.Bila nampak saja aku dan Ujang sampai dia akan keluar dari lubuk dan berjalan pulang.Malah dari jauh, kalau dalam lubuk berkubang, aku hanya mencari tanduknya yang di atas air.Melalui tanduk aku akan dapat mengenal kerbau aku.Saban petang aku akan berjalan mencari Kembang.Kadang-kadang bersama Ujang, kadang-kadang seorang diri.Kerbau aku berjalan ke arah pekan Kuala Klawang.Tidak pernah mengarah ke hulu ke Kampung Renal atau ke arah Seremban.Akhirnya aku berupaya mengenal denai, lubuk, kolam, lumpur dan paya, tempat kesukaan kerbau berkubang.Aku tahu di mana ada lubuk kerbau berkumpul dan di mana ada kawasan rumput.Paling jauh aku mencari Kembang hingga ke Kampung Tembun.Kampung Tembun hanya sebatu dari pekan Kuala Klawang.Nasib baik kejadian Kembang merayau ke sini, hanya sekali berlaku.Biasanya Kembang akan sampai ke Kampung Kemin.Jika dia berkubang di Kampung Kemin, bermakna dia berjalan lebih dua batu dari kampung aku.Satu petang aku tercari-cari di mana Kembang berkubang.Jauh aku berjalan sehingga masuk ke hujung pedalaman Kampung Kemin.Hari sudah lewat petang.Matahari nak masuk ke celah bukit.Aku ternampak satu kumpulan lebih daripada 10 ekor kerbau sedang berkubang dalam lubuk.Mulut mereka mengunyah.Aku nampak hanya tanduk dan hidung mereka di aras air.Agak susah aku nak memerhatikan kerbau aku.Lalu aku halau semua kerbau ini keluar dari lubuk.Ada 12 ekor semuanya.Kerbau milik Ujang tiada pada petang itu.Mata aku mencari Kembang.Inilah saat gembira.Aku ternampak Kembang. Ah! Tugas aku petang itu selesai.Wow! Gembiraku menjadi berlipat ganda kerana aku ternampak Kembang dirapati oleh sekor kerbau jantan.Apa yang aku mimpikan berlaku.Hasilnya setiap petang hampir satu minggu aku temui Kembang di lubuk yang sama.Aku yakin Kembang sedang bercengkerama dalam lubuk ini.Aku yakin Kembang bukan anak dara lagi.“Jang… ada kobao jantan… di Komin…. bawalah kobao kau.”Aku pula memberi nasihat kepada Ujang.Aku mula memerhatikan perut Kembang.Aku tidak sabar untuk melihat kerbau aku bunting.Kisah Kembang berjumpa jantan ini, aku tidak ceritakan kepada emak, abah, kakak atau abang aku.Ini rahsia. Aku mahu mereka ternampak sendiri perut Kembang yang membesar.Musim bertukar.Musim sawah datang kembali.Kini jadual aku bertukar kembali.Sawah dibajak. Benih disemai. Anak padi diubah.Kerbau tidak lagi dibenarkan bebas dalam sawah.Kembang kini diikat kembali.Sesekali bila aku rajin aku juga menyabit rumput untuk Kembang.Jika tidak aku hanya membawanya ke kebun getah.Aku ingat lagi hari Sabtu itu.Mustahil akan aku lupakan hari yang bersejarah dalam hidup aku.Lepas makan tengah hari aku menarik Kembang keluar dari kandang.Di tangan aku tersedia pancing dan satu tin umpan cacing.Aku bercadang membawa Kembang ke tepi sungai.Ketika itu anak-anak padi sedang hidup subur.Orang kampung sudah selesai merumput.Dalam lopak padi banyak haruan dan puyu.Aku menyisir tepi bonda menghala ke sungai berhampiran kawasan lapang di hadapan rumah Pak Cik Latiff.Aku ikat Kembang di tanah lapang.Aku memancing tepi lubuk dalam sawah tak jauh dari Kembang yang terikat.Kocak ikan ada, tapi berkali-kali aku angkat pancing, hanya dapat cacing.Ikan gagal meragut cacing.Lalu aku beralih memancing ke sungai.Aku leka memancing.Bila kail aku tersangkut aku berbogel turun ke dalam sungai.Memang seronok petang itu.Matahari panas.Badan aku sejuk dalam sungai.Keluar dari sungai aku terperanjat.Kembang hilang.Tali yang aku ikat terlucut.Aku gelabah. Aku tercari-cari. Aku menyusur di hadapan sawah Pak Cik Latiff.Tiba-tiba aku terdengar suara kuat dan nyaring.“P*** mak budak ni… p***** omak kao… kopalo b***** ayah kao. Kao jago kobao ko… nak jaga p*** mak kao.”Suara perempuan yang menusuk telinga aku.Aku menggigil ketakutan.Bukan kerana sejuk tapi belum pernah dalam hidup aku terdengar kata-kata berbunyi sedemikian terhambur dari mulut seorang perempuan.Aku kenal perempuan ini.Nama dia Mariam.Rumah kecilnya tak jauh dari kawasan sawah ini.Dia tinggal dengan emaknya.Aku rasa Mariam ini anak dara tua.Dia belum bersuami.Mata aku mencari Kembang.“P*** kobao kau makan padi den. 12 batang. P*** omak kau nak bayar ko? Nak ganti ko? Cabut bulu p*** mak kao. Bayar ganti padi den.”Mariam meneruskan makin hamun dan carutan kepada aku.“Cilako… nak jago kobao ko, nak mandi sungai?”Ayat ini menakutkan aku kerana aku cuai degan tugas.Mata aku mencari Kembang.Aku tak berani bersuara.Aku senyap membatu.Senyap dan takut.Tak pernah aku setakut ini.“Den racun kobao kao.. baru tahu…den parang nanti.. cilako.”Satu ancaman yang amat menakutkan aku.Aku teringat gambaran lembu yang kena curah cuka getah.Mata aku mencari Kembang.Ah! Aku ternampak Kembang terikat dalam belukar di tepi sawah Pak Cik Latiff.Aku tak berkata apa-apa.Aku tidak tahu bagaimana perlu menjawab.Suaranya macam menyoal, tapi aku tak faham apa yang ditanya.Dengan perlahan-lahan aku tunduk berjalan dan menarik Kembang dan berundur.Pancing dan cacing aku tinggalkan di tepi sungai.Kisah Mariam ini tak aku cerita pada sesiapa pun.Ini rahsia hidup aku.Inilah kali pertama aku diberitahu bahawa p*** orang perempuan itu ada bulu boleh dicabut untuk bayar hutang.Malah aku amat takut jika Mariam membuat aduan kepada emak aku yang aku mandi sungai dan Kembang terlepas dari jagaan dan makan 12 rumpun padi.Seminggu aku dalam kegelisahan.Apakah Mariam ini akan datang ke rumah aku.Mariam mengancam nak mencabut bulu p***.Bayangkan ketika itu aku masih belum bersunat lagi.Aku tahu tentang jantan dan betina.Tapi aku tak tahu bahawa bulu p*** boleh dicabut untuk bayaran pampasan.Mariam tidak muncul.Dia hanya memberi ancaman.Aku merasa lega.Semenjak petang Sabtu itu aku tidak berani membawa Kembang ke tepi sungai depan rumah Pak Cik Latiff.Hari berjalan, musim beredar.Padi bunting, padi masak, padi dituai, padi dibanting, hari berjalan.Aku ingat lagi petang itu.Aku tarik Kembang ke dalam kebun getah yang rumput menghijau muda sesudah hujan.Aku pacak kayu ke bumi untuk mengikat tali.Kembang tidak berbuat apa-apa.Aku perhatikan perutnya semakin besar.Kebun getah ini selalu kami datangi.Kembang suka kawasan ini.Tapi petang itu dia tak mahu meragut.Aku jadi hairan. Apakah dia kenyang?Esoknya sepulang dari sekolah aku bawa Kembang ke tempat yang sama.Kembang enggan meragut rumput.Aku menjadi risau.Ada sesuatu yang tidak kena.Hari kelima Kembang tidak makan apa-apa.Ini menakutkan aku.“Mak… Kembang sakit dah tiga hari tak makan.”Aku memberi laporan pada emak aku.“Cuba sabit rumput… mungkin dia nak.”Emak aku memberi cadanganAku menyabit rumput muda dan membawa pada Kembang.Dia tak ambil peduli.Aku perhatikan rapi-rapi.Aku lihat mulutnya bengkak.“Mak… mulut Kembang bengkak.”Aku melaung memberitahu seisi rumah.Esoknya abah aku berbasikal ke Pejabat Pertanian Jelebu.Abah aku memberi laporan.Sebelah petang Abbas Bateneri sampai.Dia membawa satu beg yang dalam ada ubat dan alat perubatan.Abbas melihat Kembang.Dia memegang hidung dan membuka mulut Kembang.Mulut kini semakin besar bengkaknya.“Ini penyakit badak air.”Penerangan Abbas Bateneri mencurigakan aku.Abbas mengambil darah kemudian memberi satu suntikan di punggung kiri Kembang.“Saya datang dua hari lagi… kita tengok macam mana.”Abbas berkata macam ini perkara biasa yang selalu dia alami.Aku murung.Aku sedih.Di sekolah aku teringat akan Kembang di kandang.Aku berdoa agar penyakit mulutnya akan dapat diubati.Dua hari sekali Abbas Bateneri datang memberi rawatan.Minggu kedua bila aku pulang dari sekolah emak aku berkata.“Sam… Kembang dah takde.”Aku tak jadi makan.Aku terus ke kandang.Kembang terbujur tidur untuk selama-lamanya.Air mata aku meleleh.(Ketika aku menulis kembali babak ini air mata aku berlinangan. Aku tergambarkan petang itu Kembang terbujur dalam kandang di tepi pokok jambu di kawasan Sekolah Umum Batu Serambai.)Abbas Bateneri sampai.Dia mengesahkan kematian Kembang.Kemudian abah aku dibantu oleh Abbas menggali kubur di hadapan kandang.Emak, abah, kakak, abang, Wan Rahmah dan adik aku, kami semua berdiri melihat Kembang dimakamkan.Mata aku terus basah.Sebelum beredar Abbas Bateneri berkata.“Kobau cikgu ni dah bunting… tak po nanti kita ganti kobau lain.”“Iya dah bunting… laaa… Sam, Kembang dah bunting.”Mak aku terperanjat dan memberitahu aku maklumat dari Abbas Bateneri.Tentang Kembang bunting ini aku dah lama tahu.Setiap petang aku datang menziarahi makam Kembang.Aku rasa rutin hidup aku kosong.Di petang hari aku tidak tahu apa yang harus dilakukan.Emak aku sedar tentang apa yang berlaku kepada aku.Emak aku ternampak aku selalu berdiri di tepi makam Kembang.“Sam. Tak mengapa.. nanti kita cari kerbau baru… kamu tanam pokok tebu atas kubur Kembang.”Cikgu Zaleha Sidek memberi nasihat.Esoknya aku pun menanam sebatang pohon tebu sebagai ingatan kepada Kembang.Epilog:Aku berkelana selama 20 tahun.Pada petang kesampaian aku dari London aku dibawa oleh Mizuan, kawan lama dari Universiti Malaya, yang mengambil aku dari Lapangan Terbang Subang untuk dibawa pulang ke Jelebu.Turun di kaki Bukit Tangga aku terperanjat. Sawah tidak wujud lagi.Kami melintas empangan batu di Ulu Klawang dan aku nampak air sungai sudah cetek.Kampung Batu Serambai, Kampung Jambatan Serong, Kampung Kemin dan Kampung Tembun, aku lalui sekali lagi setelah 20 tahun aku tinggalkan.Semua kampung-kampung di mana satu ketika dulu menjadi wilayah tempat aku bermain.Di wilayah ini aku berkubang sebagai budak kerbau.Kini semua tanah-tanah sawah menjadi belukar.Sekolah Batu Serambai masih ada.Kedai Mak Cik Jarah masih ada.Kampung Batu Serambai masih wujud.Siapa penghuni Kampung Batu Serambai aku tidak tahu.Ujang a.k.a Raja Alias aku temui tahun 2013 di Kampung Larong dalam satu kenduri.Bangunan batu Jabatan Pertanian Jelebu masih wujud di Kampung Tembun.Tapi tidak digunakan lagi.Kawasan sawah milik Jabatan Pertanian Jelebu yang satu ketika dahulu tempat percubaan benih dan teknik sawah baru kini menjadi belukar.Epilog 2:Bila Melayu tidak ke sawah maka budaya Melayu beralih.Kini asas ekonomi kapitalis menjalar masuk ke nadi Melayu.Maka pembudayaan Melayu berubah sedikit demi sedikit.Ekonomi duit kini mengemudikan budaya Melayu.Semangat gotong-royong yang berkait rapat dengan menanam padi kini tidak wujud lagi.Epilog 3:Tanpa sawah padi, budak kerbau tidak akan wujud lagi.


Kes harian Covid di India terus catat lebih 200,000 jangkitan

Jumlah kes Covid-19 India meningkat kepada 39,799,202 pada Selasa, apabila 255,874 kes baru didaftarkan dalam tempoh 24 jam lalu di seluruh negara, menurut data terkini kementerian kesihatan India.Angka di bawah paras 300,000 buat pertama kali dilaporkan selepas lima hari berturut-turut, kata Xinhua.Selain itu, 614 kematian akibat virus itu dilaporkan sejak pagi Isnin, menambah jumlah kematian kepada 490,462.Di seluruh negara, 2,236,842 kes aktif Covid-19 dilaporkan, turun sebanyak 12,493 kes aktif dalam tempoh 24 jam yang lalu. Ia kali pertama selepas 27 hari berturut-turut jumlah kes aktif sehari menurun di negara itu.Sejumlah 37,071,898 orang sudah pulih dan dibenarkan keluar dari hospital setakat ini, dengan 267,753 telah dibenarkan keluar dalam tempoh 24 jam yang lalu.


Status GEG dipersoal selepas langkah nyahsenarai nikotin

Status dan dasar Penamat Generasi atau Generation End Game (GEG) terus dipersoal selepas tindakan Putrajaya mengeluarkan nikotin daripada senarai bahan kawalan Akta Racun, menambah risiko lebih ramai anak muda terjebak aktiviti vape.
Ketua Eksekutif Galen Center Azrul Mohd Khalib berkata kenyataan balas Anwar Ibrahim pada sesi soal jawab perdana menteri di Dewan Rakyat turut menunjukkan kerajaan merasakan tindakan mengharamkan vape atau rokok elektronik yang mengandungi nikotin sebagai tindakan yang drastik dan tak perlu diberi keutamaan.
"Memandangkan pada asasnya dasar GEG yang mengharamkan penggunaan rokok, vape dan e-rokok daripada generasi yang dilahirkan dari tahun 2007 dan seterusnya, adakah ini bermakna komponen GEG telah dialih keluar daripada RUU (Rang Undang-undang Kawalan Produk Tembakau dan Merokok 2022)" katanya kepada MalaysiaNow.
Anwar dalam jawapan di Dewan Rakyat pada Selasa berkata sukar untuk kerajaan mengharamkan tabiat merokok dalam kalangan rakyat.
Meskipun beliau memberi jaminan rang undang-undang GEG bagi mengharamkan tabiat itu tetap akan dibentangkan pada Mei, pakar dan kumpulan kesihatan berpandangan kenyataan tersebut seolah-olah memberi bayangan kerajaan tidak bersungguh melaksanakan usaha tersebut.
Terdahulu, Menteri Kesihatan Dr Zaliha Mustafa mengesahkan pengecualian nikotin daripada Akta Racun 1952.
Keputusan berkenaan tetap dilaksanakan meskipun bertentangan dengan keputusan sebulat suara Lembaga Racun.
Sementara itu, pakar kesihatan awam Dr Zainal Ariffin Omar tidak menolak kenyataan Anwar tabiat merokok sukar dikawal memandangkan tiada satu negara pun yang berjaya mengharamkan produk tembakau kecuali di Bhutan pada tahun 2010.
Ia menjadi negara pertama yang mengharamkan penjualan tembakau dan merokok do tempat awam.
Bagaimanapun larangan itu hanya bertahan hanya sedekad lebih sehingga tercetusnya pandemik Covid-19 yang memaksa pembuat dasar bertukar haluan kepada menghalalkan penjualan tembakau dalam negara.
Bagaimanapun, kata Zainal, kerajaan perlu mengawal penggunaan rokok dan vape dari semua aspek bagi mengurangkan penagihan dan kemudaratannya.
Ini termasuk kawalan yang ketat termasuk mengenakan cukai untuk kurangkan penggunaan dan juga dana "sin - tax,".
Mengulas lanjut, beliau menegaskan langkah nyahsenarai nikotin itu sepatutnya dibuat selepas RUU Kawalan Produk Tembakau dan Merokok dibentang dan diluluskan.
"Sekarang kerajaan membuka ‘floodgates’ nikotin, vape dan sejenis dengannya.
"Dan semua pihak termasuk kanak-kanak boleh dapat dan guna yang akhirnya membawa kepada ketagihan nikotin," katanya kepada MalaysiaNow.
Beliau mengesyorkan kerajaan menangguhkan dahulu keputusan mengeluarkan nikotin daripada senarai Akta Racun sehingga RUU tersebut sudah diluluskan dan menjadi undang-undang.
Sebelum ini, penggunaan vape sering kali dikaitkan dengan alternatif untuk mengurangkan tabiat merokok.
Meskipun rokok elektronik atau vape dianggap sebagai alternatif yang jauh lebih selamat daripada tembakau, ia terbukti berpotensi memudaratkan kesihatan.
Laporan yang diterbitkan dalam American Journal of Preventive Medicine pada Disember 2021 mendapati penggunaan vape secara signifikan meningkatkan risiko seseorang mendapat penyakit paru-paru kronik seperti asma, bronkitis dan emfisema.
Jonathan Grigg, pengarang bersama dalam jurnal tersebut dan berkhidmat sebagai profesor di Jabatan Pediatrik dan Respiratori berkata vape sepatutnya hanya digunakan untuk membantu orang yang mahu berhenti merokok.
"Vape tidak boleh digunakan oleh kanak-kanak, orang muda atau bukan perokok.”


Peraturan, cukai hotel dan Airbnb diseragam hujung tahun, kata menteri

Penyeragaman beberapa isu antaranya peraturan, perlesenan dan cukai melibatkan sektor perhotelan dan penyedia perkhidmatan penginapan dalam talian global, Airbnb akan dimuktamadkan selewat-lewatnya, hujung tahun ini.Menteri Perumahan dan Kerajaan Tempatan Zuraida Kamaruddin berkata penyeragaman itu perlu mengambil kira pelbagai aspek dan menentukan kaedah terbaik yang dapat memberi manfaat kepada kedua-dua pihak, kerana sektor Airbnb turut berpotensi menyumbang kepada ekonomi negara.“Perkara ini masih dalam perbincangan bagaimana kita hendak mengklasifikasikan Airbnb dan ia mengambil kira persetujuan untuk membenarkan rumah persendirian terlibat dengan sektor itu selain perbincangan dengan badan pengurusan di sesuatu taman perumahan.“Ia melibatkan Kementerian Perumahan dan Kerajaan Tempatan (KPKT) bersama Kementerian Pelancongan, Seni dan Budaya, kerajaan negeri serta Perbadanan Produktiviti Malaysia (MPC) bagi mencari satu kaedah bagaimana kita menyeragamkan isu tersebut secara keseluruhan,” katanya kepada pemberita selepas Majlis Perasmian Komuniti Hab Taman Murai Jaya, Durian Tunggal di Alor Gajah, hari ini.Isnin lepas, Menteri di Jabatan Perdana Menteri (Ekonomi) Mustapa Mohamed dilaporkan berkata kerajaan akan memuktamadkan penyeragaman beberapa isu antaranya peraturan dan cukai melibatkan hotel dan Airbnb dalam usaha membantu sektor itu yang terjejas teruk akibat penularan Covid-19.Dalam perkembangan lain, Zuraida turut mengumumkan peruntukan berjumlah RM300,000 kepada Majlis Perbandaran Hang Tuah Jaya (MPHTJ) bagi melaksanakan projek penyelenggaraan banjir di kawasan pentadbiran pihak berkuasa tempatan (PBT) itu.“Peruntukan ini termasuk menyelenggara sistem perparitan di sekitar kawasan MPHTJ ekoran sering berlaku banjir di kawasan tersebut dan kita berharap peruntukan tersebut secara tidak langsung dapat membantu PBT ini mempertingkat sistem pentadbiran dan perkhidmatan kepada rakyat,” katanya.Sementara itu, beliau berkata Projek Komuniti Hab akan diperluaskan di seluruh negara dan sekurang-kurangnya satu projek diwujudkan di setiap PBT bagi memastikan agenda memperkasa golongan miskin bandar, asnaf dan golongan berpendapatan rendah dapat dilaksanakan secara menyeluruh.Terdahulu, Projek Komuniti Hab Taman Murai Jaya itu dirasmikan Exco Perumahan, Kerajaan Tempatan, Alam Sekitar negeri, Abdul Ghafar Atan.Projek Komuniti Hab Taman Murai Jaya yang dibangunkan dengan kos kira-kira RM50,000 itu terdiri daripada perpustakaan mini dan ruang pembelajaran, “kebun kita” dan inisiatif projek rendah karbon menerusi pemberian basikal untuk kegunaan penduduk menjalankan aktviti riadah.Komuniti Hab Taman Murai Jaya merupakan projek ketiga selepas Projek Perumahan Rakyat Beringin di Kepong pada 2018 dan Taman Dagang di Ampang Jaya pada tahun lepas.


Persatuan majikan gesa bantuan dalam bentuk subsidi gaji, elak pemberhentian pekerja

Persekutuan Majikan-Majikan Malaysia (MEF) hari ini mengalu-alukan pakej bantuan RM40 bilion yang diumumkan kerajaan semalam susulan pelaksanaan sekatan pergerakan penuh (SPP) di samping turut mencadangkan sokongan kewangan itu disalurkan dalam bentuk subsidi gaji bagi menghalang pemberhentian pekerja.Presiden MEF Syed Hussain Syed Husman berkata SPP yang mula dilaksanakan hari ini akan menyebabkan majikan menghadapi cabaran besar untuk mengekalkan perniagaan tanpa sokongan mencukupi daripada kerajaan.Dalam kenyataannya, jangkaan kerugian yang ditanggung mencecah RM2.4 bilion sehari, iaitu jumlah serupa kerugian yang dihadapi perniagaan ketika perintah kawalan pergerakan (PKP) dilaksanakan buat kali pertama tahun lalu.“Bagi mengelakkan pemberhentian pekerja, majikan-majikan perlukan sokongan kewangan bagi mengekalkan pekerja jadi mungkin kerajaan boleh mempertimbakan subsidi gaji kepada majikan untuk pekerja-pekerja yang berpendapatan RM4,000 ke bawah, sama seperti pakej rangsangan Prihatin sewaktu PKP 2.0 yang menyediakan subsidi enam bulan dari 1 April hingga 30 September 2020,” katanya.Laporan-laporan sebelum ini berkata sejumlah 2.8 juta orang bakal berdepan kehilangan pendapatan sementara 40% perniagaan kecil dan sederhana mungkin terpaksa menutup perniagaan akibat “lockdown”.Perdana Menteri Muhyiddin Yassin yang mengumumkan “total lockdown” pada 28 Mei lalu berkata SPP akan dilaksanakan dalam tiga fasa.Fasa pertama adalah penutupan sektor ekonomi dan sosial secara menyeluruh dengan pengecualian 18 sektor utama.Jika ia berjaya mengurangkan kes harian Covid-19. Kerajaan akan melaksanakan SPP fasa kedua, iaitu dengan membenarkan pembukaan semula beberapa sektor ekonomi yang tidak melibatkan perhimpunan yang besar dengan pematuhan SOP penjarakan fizikal.Fasa kedua akan dilaksanakan untuk tempoh empat minggu selepas fasa pertama berakhir sementara pelaksanaan fasa ketiga pula akan membenarkan aktiviti sosial dan hampir semua sektor ekonomi dibenarkan untuk beroperasi tertakluk kepada SOP yang ketat.Syed Hussain turut menggesa orang ramai untuk mendaftar vaksinasi kerana ia mampu menyelamatkan nyawa.“Sekiranya lebih cepat kita capai immuniti kelompok, lagi cepat kita dapatkan jalankan perniagaan seperti biasa,” katanya.


Sesi libat urus sekolah di Melaka pastikan pengudaraan baik ketika sesi pengajaran

Memastikan pengudaraan yang baik sepanjang sesi persekolahan secara bersemuka antara aspek dibincangkan menerusi satu sesi libat urus (SLU) pengoperasian sekolah di negeri ini yang diadakan hari ini.Menteri Kanan Pendidikan Radzi Jidin menerusi Facebook rasmi beliau berkata SLU yang diadakan dalam empat sesi itu melibatkan guru sekolah rendah, menengah serta wakil Persatuan Ibu Bapa dan Guru (PIBG) sekolah rendah dan menengah di seluruh Melaka.“SLU ini menjurus kepada penjelasan dan perkongsian pandangan mengenai operasi sekolah terutama dalam aspek keselamatan dan kesihatan semasa di kelas, waktu ketibaan dan juga penyuraian selepas tamat waktu persekolahan.“Antara aspek yang ditekankan adalah untuk memastikan pengudaraan yang baik sepanjang sesi persekolahan secara bersemuka. Ini amat penting bagi mengurangkan risiko jangkitan Covid-19, khususnya varian Delta,” katanya.Pada SLU itu, Radzi berkata beliau turut berkongsikan cadangan pendekatan yang akan dilaksanakan melalui konsep #sekolahKuSEJAHTERA untuk memupuk dan membudayakan amalan dan nilai murni dalam usaha mewujudkan persekitaran sekolah yang selamat, kondusif serta membangunkan potensi murid dari peringkat awal.Dalam pada itu, beliau mengucapkan terima kasih kepada guru dan ibu bapa yang terlibat dalam SLU berkenaan yang berlangsung dari pagi hingga petang tadi.“Saya amat hargai segala input, cadangan serta saranan yang dikongsikan. Kami akan susuli sebaiknya,” katanya.


Polisi keselamatan makanan: Impak terjangka dan luar jangkaan

Pengumuman ke atas polisi keselamatan makanan oleh perdana menteri baru-baru ini perlu disemak semula. Kesan terjangka jangka pendek strategi ini mungkin tidak berbaloi dalam jangka masa panjang.Antara strategi yang diumumkan termasuk harga siling bergerak, melibatkan GLC/GLIC dalam rantaian bekalan dan memajukan tanah terbiar.Kerajaan dipuji kerana mengambil usaha proaktif ke atas keselamatan makanan.Namun ketika strategi di atas akan menyebabkan impak terjangka dan luar jangkaan di mana ia perlu difikirkan semula sebelum polisi dan pelaburan besar dilakukan.Pertama, kesan terjangka polisi harga siling bergerak adalah baik iaitu kestabilan kepada pihak pengeluar dan pengguna.Namun kesan di luar jangkaan adalah ia memberi subsidi kepada kumpulan yang tidak memerlukan iaitu golongan pengguna berpendapatan tinggi.Golongan berpendapatan tinggi lebih mampu menyerap kesan inflasi kerana peratus perbelanjaan makanan adalah 8% dalam kalangan pengguna berpendapatan tinggi berbanding hampir 30% dalam kalangan pengguna berpendapatan rendah sedangkan golongan yang memerlukan adalah pengguna berpendapatan rendah.Hakikatnya, harga tinggi adalah peluang terbesar yang dinanti-nantikan oleh pengeluar setelah sekian lama terperangkap dengan harga yang hanya memberi mereka margin yang kecil.Ia adalah peluang keemasan kepada pengeluar untuk menikmati kenaikan harga. Kenaikan harga akan meningkatkan pelaburan ke dalam sektor ini.Harga makanan yang rendah juga hanya menolak petani ke tahap kemiskinan yang lebih buruk.Lantas, apabila harga dikongkong pada kadar tertentu, maka kuranglah insentif untuk petani dan peniaga berinovasi atau menjadi kreatif kerana margin yang stabil.Hanya melalui pasaran yang bersaing dan wujud variasi harga mengikut imbangan permintaan dan penawaran, barulah peserta pasaran menjadi lebih dinamik dengan produk dan perkhidmatan baru.Pasaran beras negara di mana harga runcit beras dan harga padi di tahap sawah terkawal, melembapkan pertumbuhan industri ini kerana bukan setakat margin keuntungan yang malar, malahan kadang kala tidak mencukupi kepada pengilang dan petani.Hampir 90% petani dalam negara masih tergolong dalam kalangan B40 sementara amalan pemasaran yang tidak beretika juga meluas dalam kalangan peniaga apabila ada yang mencampur beras SST15% dengan beras berkualiti untuk mendapatkan keuntungan.Selain itu, harus diperhatikan kadar pertumbuhan industri yang kini mulai lembab, tiada IKS yang tumbuh dan industri ini hanya mampu mengeluarkan beras, bihun, tepung beras dan bedak sejuk walaupun telah wujud semenjak Perang Dunia Kedua.Sedangkan di negara lain produk berasaskan padi dan beras terus dipelbagaikan seperti makanan bayi, kosmetik, perubatan, pembinaan, baja organik dan lain-lain yang meningkatkan nilai padi kepada petani.Polisi harga siling memerlukan pemantauan yang rapi ke atas pelbagai komoditi di pelbagai tahap rantaian bekalan, dari masa ke semasa dan lokasi. Ini memerlukan bukan sahaja pangkalan data yang komprehensif, terkini dan bermakna bahkan memerlukan penguatkuasaan daripada pihak polis.Pelaksanaan dan pemantauan harga akan melibatkan kos kepada kerajaan seperti kos polis dan juga data analitik.Ia bukan sahaja memerlukan bilangan komoditi dan lokasi yang banyak bahkan memerlukan pusat jualan yang merangkumi pasar raya, runcit dan pasar malam di kampung dan bandar selain pasar atas talian.Masalah yang sama akan dialami bagi pemantauan ke atas perubahan harga dan input dari masa ke semasa dan juga lokasi.Untuk menampung defisit dalam negeri atau memenuhi SSL, aktiviti import juga perlu digiatkan selagi kuasa belian pengguna ada.Bagaimanapun, ia tidak menyelesaikan masalah asas dan struktur yang dihadapi iaitu ketidakmampuan pengeluaran memenuhi penggunaan atau pengeluaran makanan tempatan di bawah kapasiti.Lazimnya dalam situasi kenaikan harga, pengguna akan mengubah suai gaya hidup dan perbelanjaan supaya memenuhi keseimbangan masing-masing. Namun untuk melindungi pengguna miskin, melaksanakan bantuan bersasar seperti tunai dan kupon makanan adalah tindakan yang tepat.Bererti, strategi jangka masa pendek perlu diiringi dengan polisi jangka panjang untuk membangunkan kapasiti pengeluaran makanan negara bermula dari sekarang melalui penekanan kepada makanan ini atau polisi makanan diutamakan.Ini bererti perkukuhkan sistem makanan daripada pengeluaran input tempatan seperti baja, fid untuk ternakan, benih dan baka, mesin aplikasi ICT untuk membantu proses pengeluaran yang cekap, R&D dan pengembangan.Malaysia tidak dapat lari daripada laluan strategi ini kerana langkah ini adalah pra syarat utama.Kedua, kerajaan pernah melaungkan polisi jihad ke atas orang tengah. Namun, polisi yang baru diumumkan akan menggantikan orang tengah dengan GLC atau GLIC untuk mengambil alih antaranya fungsi pemasaran dan kegiatan rantaian bekalan yang berkaitan.Dalam kata lain, kini kerajaan akan menjadi orang tengah kepada petani.Pengalaman membuktikan penglibatan kerajaan dalam perniagaan lazimnya tidak berkesan berbanding pihak swasta atau koperasi kerana falsafah perniagaan yang berbeza.Pengalaman di Malaysia sudah cukup membuktikan beberapa GLC yang ditugaskan membela nasib pekebun kecil terpesong dengan korupsi dan pelbagai masalah tatakelola yang serius seperti FGV, Tabung Haji, Mara dan lain-lain.Hutang peneroka Felda perlu ditebus oleh kerajaan dan nilai ketirisan dalam FGV mencapai berbilion nilainya. Malahan Malaysian Agrifood Corporation Bhd milik Khazanah Nasional gagal dengan projek penanaman betik mereka dan Blue Archipelago Berhad masih belum sampai ke tahap yang membanggakan.Jika GLC/GLIC menceburi rantaian bekalan, mereka akan beroperasi sebagai kapitalis iaitu melaksanakan perniagaan untuk meningkatkan pulangan ke atas modal.Mereka juga akan menutup peluang kepada petani dan pengusaha untuk menceburi sektor tersebut kerana modal GLC yang besar adalah halangan kemasukan kepada pengusaha kecil atau IKS.Lantas akan wujud monopoli atau oligopoli di tahap pemprosesan, pemborongan dalam pasaran makanan. Bererti pasaran menjadi lebih berpusat dan tidak bersaing, tidak inklusif dan beban kewangan kerajaan meningkat.Antara penyelesaian ke atas masalah ini adalah menggalakkan pelbagai model rantaian bekalan dalam pasaran seperti jualan terus kepada peruncit (pasar malam), pemasaran atas talian, koperasi dan pertubuhan peladang menceburi pemasaran, kontrak perladangan atau pemasaran.Perhatikan di Korea rantaian bekalan pertanian dikuasai oleh koperasi petani daripada tahap pengeluaran sehingga pasar runcit.Koperasi dan pelbagai model rantaian bekalan akan menjadikan sistem penyampaian berdaya tahan berbanding dengan model yang terbatas kepada satu syarikat monopoli atau oligopoli.Ketiga, masalah tanah terbiar berlarutan kerana masalah proses birokrasi yang rumit dan berjeda dan tarikan keuntungan tanaman makanan yang kecil. Antara langkah penyelesaian adalah mewujudkan pasaran tanah sewa di mana tanah terbiar dibuka untuk sewaan kepada pihak yang berminat.Ini melibatkan pembinaan pangkalan data mengenai tanah terbiar dan melicinkan urusan penyewaan tanah transaksi menjadi pantas, licin dan terlindung bagi kedua pihak.Model ini telah dilaksanakan di beberapa negara termasuk China.Nyata kerajaan masih ingin mengulangi struktur yang sama, lantas kesannya pasti serupa seperti sebelumnya dan penetapan harga siling memberi kesan luar jangkaan jangka masa panjang yang merugikan.Fatimah Mohamed Arshad adalah felo pelawat kanan Khazanah Research Institute.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian turun bawah 1,300, 5 lagi terkorban

1,244 kes baru Covid-19 direkodkan semalam menjadikan jumlah keseluruhan sebanyak 4,845,109 kes.
Sebanyak 2,005 pesakit turut dilaporkan sembuh, menjadikan jumlah keseluruhan kes sembuh sebanyak 4,785,398.
Ketika ini, 23,331 kes aktif direkodkan, dengan 22,317 atau 95.7% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 968 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 46 kes dan 25 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.4%, dengan kes Covid-19 merangkumi 12.6%.
Lima kematian dilaporkan termasuk dua kes kematian sebelum tiba di hospital menjadikan kes keseluruhan kekal 36,380 orang.


Wilayah pantai barat New Zealand dilanda hujan lebat, banjir

Wilayah Pantai Barat dan Nelson-Tasman di Pulau Selatan New Zealand dilanda hujan lebat dan banjir.
Darurat tempatan masih kekal di kawasan itu berikutan cuaca buruk yang berterusan, menurut Agensi Pengurusan Kecemasan Kebangsaan pada Khamis, lapor Xinhua.
Banjir yang melanda akibat cuaca buruk memaksa pemindahan dilakukan, dengan kemungkinan berlakunya kesan lanjut, kata agensi itu dalam satu kenyataan.
Lebih 200 isi rumah di Nelson dipindahkan berikutan tebing Sungai Maitai runtuh, menyebabkan airnya mengalir memasuki kawasan bandar.
Pasukan Pertahanan Awam telah membantu penduduk di jalan-jalan yang ditenggelami banjir.
Laluan lebuh raya negeri menuju ke Nelson juga ditutup.
Pihak berkuasa cuaca kebangsaan New Zealand mengeluarkan amaran merah, yang merupakan amaran merah kelapan sejak sistem berkod warna diperkenalkan pada 2019. Amaran merah MetService dikhaskan untuk kejadian cuaca yang paling menjejaskan dan hanya dikeluarkan selepas perundingan dengan majlis wilayah tempatan dan pertahanan awam.


Tiada keistimewaan, pengecualian dalam keadilan Islam, titah Agong

Keadilan Islam tidak sama sekali memberi sebarang keistimewaan atau pengecualian kepada sesiapa yang melakukan kesalahan, sama ada diri sendiri, teman rapat, ahli keluarga mahupun ibu dan bapa, titah Yang di-Pertuan Agong Sultan Abdullah Sultan Ahmad Shah.
Sultan Abdullah bertitah ketegasan prinsip keadilan Islam juga tidak membenarkan sebarang ketidakadilan kepada sesiapa termasuk kepada mereka yang tidak disenangi, selain keadilan tanpa pilih kasih yang diamalkan telah berjaya mengangkat martabat Islam pada zaman Rasulullah S.A.W.
“Prinsip keadilan yang telus lagi terbuka turut berjaya membangunkan satu masyarakat yang adil, saksama, makmur dan sejahtera. Prinsip keadilan menurut Islam adalah menjunjung amanah Tuhan,” titah Seri Paduka semasa berucap merasmikan Kompleks Mahkamah Syariah Pahang hari ini.
Berpandukan atas prinsip yang sama, Sultan Abdullah bertitah Mahkamah Syariah mestilah bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman, terutamanya yang melibatkan kes-kes kekeluargaan.
"Jika undang-undang tidak dilaksanakan secara konsisten dan adil, nescaya keadilan tidak akan tercapai kerana falsafah di sebalik penggubalan sesuatu undang-undang telah ternoda dan akibatnya pihak yang lemah akan menjadi mangsa kepada pihak yang memiliki kuasa," titah baginda.
 Sultan Abdullah bertitah bahawa kuasa menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawabkan kelak di 'hari kemudian'
Selain itu, baginda juga mengingatkan hakim Syarie untuk memastikan kes yang dikendalikan mereka dapat dihakimi seadil-adilnya dan penghakiman dilaksanakan dengan segera, selain pegawai mahkamah serta peguam Syarie turut sama membantu melancarkan prosiding mahkamah.
Pada majlis itu, Sultan Abdullah berkenan memasyhurkan kompleks bernilai  RM44.75 juta yang mula dibina pada 22 Jun 2015, siap pada 23 Sept 2021 dengan nama Kompleks Syariah Al-Sultan Abdullah.
Turut berangkat Raja Permaisuri Agong Tunku Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah Al-Sultan Abdullah.
Turut hadir ialah Menteri di Jabatan Perdana Menteri (Hal Ehwal Agama) Idris Ahmad, barisan pentadbiran Pahang diketuai Menteri Besar Wan Rosdy Wan Ismail dan Ketua Hakim Syarie Pahang Abdul Rahman Md Yunos.
Sultan Abdullah turut menzahirkan harapan supaya cadangan konsep diyat (pampasan kepada keluarga mangsa yang terkesan dengan tindakan jenayah) dapat dilaksanakan di negara ini.
"Saya juga ingin meminta hakim-hakim Syarie untuk mendalami dan mengkaji hukuman berbentuk servis kemasyarakatan yang boleh diambil kira kerana ada kesalahan yang tidak begitu besar, harus difikirkan agar mereka boleh berbakti kepada masyarakat... yang boleh diselesaikan dengan budi bicara," titahnya.
Menyentuh mengenai pembinaan komplek mahkamah itu, Sultan Abdullah berharap ia dapat memberikan perkhidmatan terhadap masyarakat selain menyampaikan serta mengembangkan syiar Islam dan mempertingkatkan institusi mahkamah syariah negara ini.


Korea Selatan, AS buat latihan nuklear untuk lawan ancaman Korea Utara

Korea Selatan dan Amerika Syarikat (AS) akan mengadakan latihan bagi menambah baik operasi aset nuklear AS sebagai sebahagian daripada usaha untuk melawan ancaman Korea Utara, kata Kementerian Pertahanan Seoul pada Jumaat.
Korea Utara yang bersenjata nuklear melancarkan beberapa peluru berpandu tahun lepas, termasuk peluru berpandu balistik antara benua (ICBM) yang boleh menyerang mana-mana tempat di AS, sambil meneruskan persiapan untuk ujian nuklear pertamanya sejak 2017.
Latihan itu, yang dipanggil Deterrence Strategy Committee Tabletop Exercise, dijadualkan pada 22 Februari di Pentagon dan akan melibatkan penggubal dasar pertahanan kanan dari kedua-dua negara, menurut kementerian itu.
Ia akan menjadi latihan pertama dua negara itu selepas tahun lalu mereka bersetuju untuk mengadakannya setiap tahun. Ini kerana Seoul berusaha untuk meningkatkan keyakinan terhadap pencegahan lanjutan AS - keupayaan ketenteraannya, terutamanya pasukan nuklear, untuk menghalang serangan ke atas Korea Selatan.
Delegasi Korea Selatan akan diketuai oleh Timbalan Menteri Pertahanan Heo Tae-keun manakala AS akan diketuai oleh Timbalan Penolong Setiausaha Pertahanan untuk Asia Timur Siddharth Mohandas, dan Timbalan Penolong Setiausaha Pertahanan Dasar Nuklear dan Senjata Pemusnah Besar-besaran Richard Johnson.
"Dengan tumpuan kepada ancaman nuklear Korea Utara, kedua-dua pihak akan mengadakan perbincangan mendalam mengenai pelbagai langkah bagi mengukuhkan pencegahan lanjutan AS, termasuk perkongsian maklumat dan prosedur perundingan," kata kementerian itu dalam satu kenyataan.
Pada 23 Februari, para pegawai akan melawat pangkalan tentera laut Kings Bay di Georgia yang menempatkan kapal selam nuklear utama.
Kedua-dua pihak berkata mereka sedang berusaha meningkatkan perancangan dan pelaksanaan nuklear bersama serta perkongsian maklumat.
Pada Mei, tentera kedua-dua pihak akan mengadakan latihan buat kali pertama, yang akan menjadi sesuatu yang "jauh lebih konkrit dan substantif."


Akhirnya dunia hanya tinggal 4 raja

Pada 23 Julai 1952, Gerakan Pegawai Tentera Bebas atau “Free Officers Movement” melancarkan apa yang dirakam oleh sejarah sebagai “Revolusi 23 Julai”.
Rampasan kuasa di Mesir ini dipimpin oleh Mohamad Naguib dan Gamal Abdel Nasser.
Revolusi 23 Julai ini menghumbankan Raja Farouk dan menjadikan Mesir sebagai sebuah republik.
Raja Farouk dan kaum keluarga sempat melarikan diri ke Itali.
Pada 30 Julai 1952 di Pulau Capri, Itali Raja Farouk berdepan dengan media dan mengeluarkan kata-kata: “The whole world is in revolt. Soon there will be only five Kings left, the King of England, the King of Spades, the King of Clubs, the King of Hearts, and the King of Diamonds.”
“Seluruh dunia sedang memberontak. Tidak lama lagi hanya tinggal lima raja, Raja England, Raja Sepit, Raja Kelawar, Raja Lekuk dan Raja Daiman.”
Ini petikan daripada kata-kata Raja Farouk yang hingga ke hari ini masih dipakai.
Petikan kata-kata Raja Farouk ini masih terbukti benar dengan pertabalan Putera Charles dinobatkan untuk menjadi Raja Charles ketiga England pada Sabtu 6 Mei yang lalu.
Saya tidak mengikuti secara terperinci pesta dan upacara pertabalan Raja Charles ini.
Saya membaca mana yang sempat.
Saya seorang republikan, justeru berita-berita, gosip atau klip video feudal ini tidak saya beri perhatian.
Pada masa yang sama saya tidak ada masalah dengan raja-raja.
Untuk saya sesiapa sahaja boleh menjadi raja dan memanggil diri mereka raja asalkan sosok ini bekerja untuk menampung kehidupan sendiri.
Sosok ini buat apa yang patut untuk mencari makan.
Kalau perlu memandu Food Panda, silakan. Kalau perlu jual nasi lemak, silakan.
Saya tidak akan menafikan status raja, sosok-sosok ini walaupun mereka memandu teksi untuk mencari rezeki.
Saya seorang republikan yang demokratik.
Sikap demokratik ini lahir kerana dari kecil lagi kehidupan saya dikelilingi oleh ramai raja.
Ketika saya membesar di Kampung Batu Serambai, Ulu Klawang berek cikgu rumah keluarga kami dikelilingi oleh rumah-rumah dan keluarga raja-raja.
Ada Raja Husin yang cari makan dengan bermain silap mata dan menjual minyak kambing gurun.
Ada Raja Agong yang menjual kuih untuk murid sekolah.
Ada Raja Deraman yang bekerja sebagai penoreh getah.
Malah tok penghulu mukim Ulu Klawang ialah Tengku Razak. Tengku Alawiyah anak Tengku Razak belajar satu kelas darjah tiga dengan Hishamuddin Rais.
Justeru, raja-raja ini bukan sesuatu yang luar biasa untuk diri saya.
Apa yang menarik di pertabalan Raja Charles ini ialah keterlibatan kawan saya.
Kawan saya ini Dr Muang Zarni anak kelahiran Burma.
Zarni ini adalah bekas pensyarah ilmu politik antarabangsa di Universiti Brunei dan juga di Universiti Malaya.
Zarni ini seorang intelektual rakyat.
Bukan hanya seorang ahli akademik, malah dia juga seorang aktivis hak asasi.
Penyokong tegar warga Rohingya walaupun dirinya seorang penganut agama Buddha.
Zarni penentang rejim kerajaan tentera di Myanmar.
Tulisan, suara dan pandangan Zarni muncul di merata pelosok dari BBC ke Al-Jazeera ke, Democracy Now, Washington Post dan The Guardian.
Kami berkenalan kerana kami sama bergerak aktif di Eropah dan di Asia Tenggara.
Kami pemula badan bukan kerajaan Forces of Renewal of South East Asia (Forsea) yang ditubuhkan pada 2018 di Perancis dan dirasmikan di Kuala Lumpur pada 2019.
Tiga hari sebelum pertabalan Raja Charles saya berjumpa Zarni di Kuala Lumpur.
Dia dalam perjalanan pulang ke London dari Indonesia.
Dengan panjang lebar Zarni menyatakan bagaimana kaum feudal Inggeris bertanggungjawab merompak dan melanun dunia.
Penjarahan kuasa kolonial Inggeris ini berlaku di Burma dan juga di Tanah Melayu.
Dari kajian akademik, Zarni menerangkan bagaimana jentera kolonial Inggeris bersubahat dengan kaum feudal Inggeris untuk menjajah dunia.
“They are criminals, involved in genocide.”
Zarni menuduh kaum feudal sebagai penyamun dan terlibat dengan jenayah pembunuhan beramai-ramai.
Pada Ahad sehari selepas Putera Charles ditabalkan saya menerima berita bagaimana Zarni secara terbuka melalui  media sosial menimbulkan isu loceng milik Burma yang dicuri kolonial Inggeris pada tahun 1885 dari Mandalay.
Loceng bersejarah ini kini berada dalam taman Istana Windsor milik Raja Charles.
Pada sebelah petang Ahad saya menerima satu lagi berita yang memeranjatkan.
Akaun Twitter Zarni dipadamkan dari laman Twitter.
Berita pemadaman Twitter Zarni ini menjadi heboh.
Saya difahamkan bahawa syarikat Twitter mengambil tindakan kerana Zarni membandingkan upacara pertabalan Raja Charles ini sama seperti propaganda Hitler pada zaman Nazi.
Walhal kaum feudal Inggeris ini memainkan peranan penting dan terlibat dalam melakukan jenayah “genocide”.
Loceng yang dicuri di Mandalay yang ditimbulkan oleh Zarni ini mengingatkan saya kembali ketika saya belajar di sekolah menengah.
Dalam kelas sejarah saya mempertikaikan tentang Stamford Raffles yang dikatakan menemui Singapura pada 8 Januari  1819.
“Bagaimana dengan para nelayan yang ada menangkap ikan di sana? Mereka lebih awal datang ke Singapura dari Raffles.” Ini soalan saya yang tidak dijawab cikgu sejarah.
Pertabalan Putera Charles menimbulkan pelbagai perkara tentang monarki secara am dan monarki Inggeris secara khusus.
Kini dipersoalkan kembali tentang peranan monarki Inggeris dalam perdagangan hamba abdi.
Dilaporkan bagaimana suku sakat kaum kerabat monarki Inggeris juga mendapat untung dan membuat harta kekayaan dalam perdagangan hamba abdi.
Para monarki dari England, Portugal, Sepanyol dan Perancis menangkap hampir 13 juta Negro dari Afrika dan dihantar dengan kapal laut ke “Dunia Baru”, Amerika Syarikat.
Dikatakan lebih dari dua juta warga Afrika ini mati dalam perjalanan.
Kini warga British yang berkulit hitam mahu Raja Charles mengakui keterlibatan monarki dalam jenayah jual beli hamba ini.
Warga kulit hitam juga mahu Raja Charles minta maaf dan membayar ganti rugi.
Penjarahan dan rompakan yang dilakukan oleh datuk nenek moyang kaum kerabat Charles kini heboh dibincangkan di United Kingdom ketika persediaan pertabalan dirancang.
Warga di negara-negara bekas tanah jajahan Inggeris hari ini sedang membincangkan kembali peranan monarki dan kolonialisme.
Monarki dan kuasa kolonial Inggeris terbukti banyak melakukan jenayah rompakan dan melanun. Ada dua rompakan yang melibatkan kolonial Inggeris yang selalu menjadi berita.
Pertama: “Elgin Marbles” atau batu marmar ukiran zaman kuno Greek.
Batu marmar ini dicuri pada tahun 1801 oleh agen monarki Inggeris Lord Elgin.
Kini artifak  bersejarah ini disimpan di Muzium British.
Kerajaan Greek berulang kali menuntut agar batu ini dipulangkan ke tanah asal usulnya.
Kedua: “Kohinoor” atau permata berlian  terbesar dalam dunia.
Permata berlian tersohor ini dicuri oleh Theo Matcalfe, pegawai Inggeris pada tahun 1849 sesudah Inggeris menawan Punjab.
Berlian ini asalnya milik Nader Shah Raja India daripada Dinasti Merak.
Berlian ini dibawa balik ke England dan dijadikan sebahagian dari batu permata Mahkota Monarki England.
Ketika Raja Charles ditabalkan, mahkota yang ada permata Kohinoor ini tidak diguna pakai walaupun raja-raja terdahulu memakai mahkota ini pada hari pertabalan.
Raja Charles merasa segan untuk memakai mahkota curi pada hari pertabalan.
Seperti kes Elgin Marblesm permata Kohinoor ini juga sedang dituntut kembali oleh India dan rakyat Punjab.
Mengikut fakta sejarah terlalu banyak jenayah dan rompakan yang dilakukan oleh monarki dan kuasa kolonial Inggeris.
Di Tanah Melayu sendiri kita tahu ada banyak  manuskrip lama dan kitab Melayu kuno yang dibawa pulang oleh penjajah Inggeris ke London.
Kini, artifak sejarah negara bangsa ada tersimpan dalam muzium dan gedung arkib mereka.
Kita juga seperti rakyat Greek dan warga Punjab wajib menuntut kembali segala artifak sejarah milik kita yang dirompak oleh kuasa kolonial Inggeris.
Hari ini, abad ini kita anak bangsa wajib diberi pencerahan tentang satu jenayah besar monarki dan kolonial Inggeris.
Bukan intan dicuri, bukan batu marmar yang mereka rompak tapi lebih jahat daripada itu.
Jenayah paling besar yang dilakukan oleh monarki dan kolonial Inggeris ialah membawa pendatang dari India dan China masuk ke Tanah Melayu.
Kemasukan pendatang dari India dan China ini mengubah demografi dan politik Tanah Melayu.
Jenayah Inggeris ini juga memisahkan pulau Singapura daripada “Bonda Kandung”, Semenanjung Tanah Melayu.
Hingga ke  hari ini orang Melayu masih lagi membayar harga yang amat mahal terhadap jenayah monarki Inggeris ini.
Ada satu yang amat menarik ketika Raja Charles ditabalkan.
Dunia diberitahu bahawa sokongan rakyat biasa terhadap sistem monarki di United Kingdom makin merosot.
Penghormatan rakyat Britain terhadap Raja Charles tidak sama seperti sikap mereka terhadap Baginda Ratu Elizabeth.
Pada 30 November 2021, Barbados bekas tanah jajahan Inggeris yang masih mengakui Monarki England sebagai ketua negara telah menjadi Republik Barbados.
Rakyat Barbados menolak Ratu Elizabeth dan melantik presiden baru.
Langkah Barbados ini mempengaruhi Belize, Grenada, Jamaica, Saint Kitts, Saint Lucia, Saint Vincent dan Grenadines, semua negara-negara kecil ini masih bernaung di bawah Monarki England.
Kini negara-negara ini mahu menjadi republik.
Gerakan anti monarki dan semangat republikan juga semakin merebak di Australia, di Kanada dan di New Zealand.
Sejarah merakamkan di hari dan saat Raja Charles ditabalkan, gerakan republik muncul bersama orang ramai yang berarak ke arah Istana Buckingham.
Anak-anak muda yang anti monarki keluar berdemo membawa sepanduk dan melaungkan: “This is not my king”, ini bukan raja kami.
Puluhan anggota republikan anti Monarki di United Kingdom ditangkap.
Jelas apa yang berlaku pada hari pertabalan Raja Charles menunjukkan bahawa sistem monarki ini hanya menunggu masa untuk dikuburkan.
Geo-politik, perkembangan teknologi dan budaya akan mengubah kata-kata Raja Farouk, dunia akhirnya akan hanya melihat lima raja.
Mengikut firasat Hishamuddin Rais, dunia akhirnya akan tinggal empat raja, Raja Lekuk, Raja Kelawar, Raja Sepit dan Raja Daiman.


Amaran ribut petir, hujan lebat di pantai barat bermula esok

Jabatan Meteorologi Malaysia (MetMalaysia) mengeluarkan amaran hujan lebat dan ribut petir lebih kerap pada sebelah petang hingga malam yang dijangka berlaku di negeri-negeri di pantai barat semenanjung bermula Selasa ini hingga 11 Nov.
MetMalaysia dalam kenyataan memaklumkan negeri-negeri yang terlibat ialah Perak, Selangor, Kuala Lumpur, Putrajaya, Negeri Sembilan, Melaka dan Johor.
“Berdasarkan analisis model MET Malaysia Weather Research and Forecasting Model, European Centre for Medium-Range Weather Forecasts dan Global Forecast System, penumpuan angin dijangka berlaku di pantai timur semenanjung dan barat Sarawak.
“Keadaan ini berpotensi menghasilkan hujan berterusan yang boleh membawa hujan lebat dan angin kencang di pantai timur Semenanjung pada 8 hingga 11 November ini,” menurut MetMalaysia.
Terdahulu, MetMalaysia telah mengeluarkan amaran hujan berterusan tahap waspada melibatkan Kelantan, Terengganu, Pahang dan Johor dalam tempoh tersebut.
Jabatan itu turut menasihatkan orang awam untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi mendapatkan maklumat terkini dan sahih.


Pelabur asing beli ekuiti tempatan bernilai RM286 juta minggu lalu

Pelabur asing telah membeli ekuiti tempatan bernilai RM286.0 juta bersih di Bursa Malaysia pada minggu pertama Mac 2021 berbanding RM477.4 juta yang dilupuskan pada minggu sebelumnya.Ahli Ekonomi Bank Islam Malaysia Bhd, Adam Mohamed Rahim berkata Bursa Malaysia memulakan minggu urus niaga dengan lebih positif, menyaksikan pelabur antarabangsa muncul sebagai pembeli bersih ekuiti tempatan untuk tempoh tiga hari berturut-turut mulai Isnin sehingga Rabu minggu lepas.“Aliran masuk bersih asing paling tinggi ialah pada Selasa iaitu sebanyak RM240.2 juta bersih. Ia merupakan jumlah tertinggi sejak 8 Januari, 2021 yang menyaksikan pelabur antarabangsa membeli RM435.5 juta bersih ekuiti tempatan,” kata beliau.Adam menambah aktiviti jualan selama tiga hari berturut-turut ini bagaimanapun, terhenti pada Khamis dengan pelabur asing menarik keluar sejumlah RM162.0 juta bersih, mengambil petunjuk daripada prestasi negatif ekuiti Asia selepas lonjakan semalaman kadar perolehan bon AS sekali lagi mengheret turun saham di Wall Street.Seterusnya, pada hari urus niaga Jumaat, dana asing membeli sebanyak RM42.0 juta walaupun Indeks Nasdaq Amerika Syarikat ditutup rendah hampir 10% daripada rekod tertinggi bulan Februari pada hari urus niaga sebelumnya.Ini berikutan ulasan oleh pengerusi Rizab Persekutuan Jerome Powell yang dilaporkan mencetuskan kebimbangan pelabur mengenai peningkatan perolehan bon Amerika Syarikat dalam tempoh jangka panjang.Dalam nota berasingan, MIDF Amanah Investment Bank Bhd (MIDF Research) berkata berdasarkan tempoh awal tahun sehingga kini (YTD), jualan bersih asing tahun ini adalah lebih rendah berbanding tempoh yang sama tahun lepas.Jualan bersih oleh pelabur asing ialah -RM1.42 bilion pada 2021 setakat ini berbanding RM3.30 bilion dalam tempoh yang sama pada 2020.“Untuk peruncit pula, mereka merupakan pembeli bersih hampir setiap hari minggu lepas dengan belian bersih terbesar dicatatkan pada Isnin berjumlah RM121.06 juta sementara belian bersih paling kecil ialah RM22.45 juta ada Selasa.“Sementara itu, institusi tempatan muncul sebagai penjual bersih setiap hari sepanjang urus niaga minggu lepas kecuali Khamis,” katanya dalam satu nota penyelidikan hari ini.MIDF Research berkata prestasi bercampur-campur itu dicatatkan selepas mempamerkan corak jualan bersih selama empat minggu untuk tahun ini.Secara kumulatif, aliran keluar mingguan ialah sebanyak -RM590.40 juta dengan jualan bersih terbesar dicatatkan pada Selasa iaitu sebanyak -RM262.62 juta sementara jualan bersih paling sedikit ialah pada Jumaat sebanyak -RM83.34 juta.Sejak permulaan tahun 2021, secara kumulatif, peruncit merupakan satu-satunya pembeli bersih di pasaran ekuiti tempatan dengan sejumlah RM4.05 bilion.Firma penyelidikan itu menambah institusi tempatan dan pelabur asing merupakan penjual bersih dengan masing-masing berjumlah -RM2.64 bilion dan -RM1.42 bilion.“Dari segi penyertaan, pelabur runcit, pelabur asing dan institusi tempatan mencatatkan penurunan mingguan, masing-masing dengan purata nilai dagangan harian -21.51%, -30.48% dan -22.37%,” katanya.


Pfizer, AstraZeneca dan Sinovac disyor sebagai dos penggalak

Jawatankuasa Kerja Teknikal (TWG) di bawah Badan Bertindak Imunisasi Covid-19 Penggalak (CITF-B) telah mengesyorkan dos penggalak melibatkan tiga jenis vaksin diberikan kepada semua penduduk berumur 18 tahun dan ke atas.Menteri Kesihatan Khairy Jamaluddin berkata dos itu ialah vaksin Comirnaty, AstraZeneca dan CoronaVac dengan keutamaan janji temu diberikan mengikut turutan umur, petugas barisan hadapan, individu dengan komorbiditi, wanita hamil dan keperluan ke luar negara.“Bagi penerima vaksin CoronaVac, dos penggalak akan diberikan selepas tiga bulan daripada dos kedua diterima. Disyorkan untuk menerima dos penggalak vaksin Comirnaty (Pfizer) bagi semua peringkat umur atau vaksin AstraZeneca bagi individu berumur 50 tahun dan ke atas.“Bagi individu yang tidak boleh mengambil vaksin Comirnaty atau AstraZeneca sebagai dos penggalak, vaksin CoronaVac (Sinovac) boleh diberikan, namun, bagi individu yang memilih vaksin CoronaVac (Sinovac) sebagai dos penggalak, mereka boleh maklumkan kepada pusat pemberian vaksin (PPV) untuk menerima vaksin berkenaan,” katanya dalam dalam sebuah kenyataan.Selain itu penerima vaksin AstraZeneca akan diberikan dos penggalak enam bulan selepas dos kedua dan mereka disyorkan untuk menerima dos penggalak vaksin yang sama bagi semua peringkat umur, namun vaksin Comirnaty juga boleh digunakan.Khairy memaklumkan bagi penerima vaksin lain, iaitu vaksin Comirnaty, Spikevax (Moderna) dan Convidecia (CanSino), Covilo (Sinopharm) dan Janssen (Johnson & Johnson), mereka disyorkan untuk menerima dos penggalak vaksin Comirnaty bagi semua peringkat umur atau vaksin AstraZeneca bagi individu berumur 50 tahun dan ke atas.“Penerima Comirnaty, Spikevax dan Convidecia akan diberikan dos penggalak selepas enam bulan daripada suntikan terakhir, manakala penerima vaksin Covilo pula selepas tiga bulan daripada dos kedua dan vaksin Janssen selepas dua bulan daripada dos terakhir,” katanya.Beliau berkata vaksin dos penggalak diberikan di fasiliti pengamal perubatan swasta atau di luar fasiliti kesihatan swasta (off-site) dan ia juga diberikan di klinik kesihatan dan hospital kerajaan yang terpilih serta aktiviti jangkau luar (outreach).Katanya tarikh janji temu untuk dos penggalak bagi individu yang layak akan diberikan melalui aplikasi MySejahtera atau penerima boleh mendaftar dalam senarai menunggu untuk mendapatkan tarikh janji temu di fasiliti kesihatan awam dan swasta terpilih.Senarai fasiliti kesihatan awam dan swasta yang terlibat dengan pemberian dos penggalak boleh didapati di laman sesawang kementerian kesihatan Malaysia https://covid19.moh.gov.my/vaksin-covid-19 atau di laman sesawang Protect Health https://protecthealth.com.my/.


Pembelian atas talian bakal dikenakan caj 0.02%

Rakyat Malaysia yang membeli atas talian termasuk menggunakan aplikasi e-dagang seperti Lazada dan Shopee bakal dikenakan caj 0.02%, kata Timbalan Menteri Komunikasi dan Multimedia Zahidi Zainul Abidin.Ahli Parlimen Padang Besar itu berkata, caj ini akan digunakan kerajaan untuk menangani ancaman siber.“Contohnya pembelian RM1,000 dikenakan 20 sen, atau 0.02%.“Jadi kita dapatlah gunakan wang itu untuk keselamatan (siber). Sebab kosnya pun mahal,” katanya seperti dilaporkan portal Malaysiakini.Zahidi bagaimanapun berkata, kerajaan masih belum menetapkan jumlah minimum pembelian yang membolehkan caj itu dikenakan.“Perkara ini masih dalam perancangan peringkat kementerian sebelum dibentangkan dan pendekatan ini adalah salah satu untuk mencari sumber lain yang tidak membebankan rakyat.“Caj perkhidmatan yang dikutip itu akan digunakan untuk penambahbaikan sistem keselamatan komunikasi untuk mengelak scammer dan pencerobohan siber.“Ini bukan GST (cukai barang dan perkhidmatan) kerana sekarang ini, banyak pembelian atas talian tidak membayar cukai sekali gus menyebabkan kerugian dan ketirisan hasil kerajaan.“Untuk mengenakan cukai ia rumit dan perlu diluluskan oleh Parlimen menyebabkan kita perlu memperkenalkan caj perkhidmatan ini,” katanya.Menurut Zahidi, kebelakangan ini, banyak berlaku serangan siber di seluruh dunia akibat ketirisan data.“Sebab itu sistem keselamatan siber di negara ini perlu dipertingkatkan dan diperkemaskan bagi mengelak ia berlaku.“Justeru, kita perlu sama-sama membantu untuk menampung kos penambahbaikan komunikasi kerana ia membabitkan perbelanjaan besar,” katanya.


PMO selar bekas timbalan menteri berhubung dakwaan PM enggan jalani kuarantin

Putrajaya memberi amaran akan mengambil tindakan undang-undang terhadap seorang bekas timbalan menteri kerana mendakwa kuarantin singkat dibenarkan untuk anggota Kabinet pulang dari luar negara disebabkan Perdana Menteri Muhyiddin Yassin enggan menjalani kuarantin wajib selepas pulang dari Indonesia.Pejabat Perdana Menteri (PMO) dalam kenyataan hari ini menafikan sekeras-kerasnya dakwaan Mohd Puad Zarkashi, bekas timbalan menteri pendidikan.“Fitnah yang dilemparkan oleh Mohd Puad Zarkashi adalah berniat jahat untuk mencemarkan nama baik perdana menteri.“Tindakan undang-undang akan diambil ke atas beliau sekiranya beliau gagal memohon maaf secara terbuka,” kata PMO dalam kenyataan itu.Menurut kenyataan itu, Muhyiddin diserahkan perintah pengawasan dan pemerhatian di rumah dan dipakaikan gelang pengawasan setibanya dari Jakarta pada 5 Februari.Pewartaan kerajaan persekutuan yang ditandatangani semalam membolehkan menteri yang kembali dari lawatan rasmi luar negara diberi pengecualian daripada menjalani kuarantin 10 hari selepas pulang.Ketua Pengarah Kesihatan Dr Noor Hisham Abdullah pada sidang media hariannya hari ini berkata, menteri atau perwakilan mesti mengemukakan permohonan pengecualian sebelum perjalanan, untuk membolehkan pegawai kesihatan melakukan penilaian risiko dalam perjalanan mereka sebelum meluluskannya.“Perdana menteri yang ke Jakarta baru-baru ini, sudah menjalani ujian PCR pada 3 Februari sebelum ke Jakarta dan apabila sampai di Jakarta pada 4 Februari ujian sekali lagi dijalankan dan kembali ke Malaysia.“Pada 5 Februari iaitu hari pertama, saya mengeluarkan perintah mahkamah untuk kuarantin di rumah dan dipakaikan gelang pink dan swab test dilakukan hari ini iaitu hari kelima dan juga akan melengkapkan jadual kuarantin untuk tempoh tujuh hari. Jadi tujuh campur tiga adalah 10 hari,” katanya.Kunjungan ke Indonesia merupakan lawatan rasmi ke luar negara pertama sejak Muhyiddin menjadi perdana menteri pada 1 Mac tahun lepas, beberapa hari sebelum pandemik Covid-19 merebak ke seluruh negara menyebabkan perintah kawalan pergerakan dilaksanakan termasuk menutup sempadan negara.Puad yang juga bekas ahli Parlimen Batu Pahat adalah antara pengkritik utama kerajaan, mendakwa di Facebook berlaku kekecohan di lapangan terbang Subang apabila rombongan Muhyiddin tiba.“Pegawai KKM sudah menunggu untuk urusan kuarantin bila rombongan PM sampai dari Jakarta. Katanya mereka tidak mahu kuarantin 10 hari? Rakyat perlu penjelasan,” tulis Puad sambil mendakwa kerajaan berat sebelah dalam melaksanakan arahan kuarantin.


94,000 pelajar mulakan sesi persekolahan secara bersemuka hari ini

Sesi persekolahan secara bersemuka di 10 negeri melibatkan kira-kira 94,000 pelajar bermula hari ini, mengikut ketetapan fasa Pelan Pemulihan Negara (PPN) di negeri masing-masing.Ia melibatkan pelajar di Pulau Pinang, Perak dan Sabah yang berada dalam Fasa Dua; Wilayah Persekutuan Kuala Lumpur dan Putrajaya, Selangor, Melaka, Perlis, Pahang dan Sarawak (Fasa Tiga); Negeri Sembilan dan Wilayah Persekutuan Labuan (Fasa Empat).Pembukaan sekolah hari ini membabitkan pelajar Tingkatan Enam Semester Dua, kelas peperiksaan antarabangsa, murid berkeperluan khas (MBK) dan Program Pendidikan Khas Integrasi (PPKI) yang hadir tanpa penggiliran mengikut ketetapan Fasa Dua.Bagi Negeri Sembilan dan Labuan, ia melibatkan murid prasekolah, MBK dan PPKI, pelajar kelas peperiksaan awam di sekolah asrama, sekolah harian dan swasta serta kelas peperiksaan antarabangsa, mengikut ketetapan Fasa Tiga.Semalam, sesi persekolahan secara bersemuka bermula di Terengganu, Kelantan dan Langkawi selepas kira-kira enam bulan sekolah di seluruh negara ditutup berikutan penularan Covid-19.Johor dan Kedah hanya akan memulakan sesi persekolahan bersemuka secara berperingkat bermula 10 Oktober.


Lantik kleptokrat, perasuah berdepan kes mahkamah jejaskan keyakinan pelabur, kata Azmin

Tindakan melantik kleptokrat dan individu yang berdepan tuduhan mahkamah memegang jawatan utama dalam kerajaan menjejaskan keyakinan pelabur asing, kata bekas menteri kanan perdagangan antarabangsa dan industri, Mohamed Azmin Ali.
Beliau mempersoalkan, bagaimana kerajaan ingin meyakinkan pelabur datang dan melabur ke Malaysia memandangkan pelantikan dalam kalangan pentadbiran dilihat sebagai meragukan.
"Pelabur asing sedang memerhati. Apabila mereka mengangkat kleptokrat, pemimpin korup, memegang jawatan utama dalam kerajaan, bagaimana anda yakinkan mereka (pelabur) datang dan melabur di Malaysia?" kata Azmin ketika ditemui media pada Majlis Rumah Terbuka Aidilfitri Perikatan Nasional (PN) di Shah Alam malam tadi.
"Maknanya keyakinan pelabur asing itu sudah terhakis."
Perdana Menteri Anwar Ibrahim membuat kejutan melantik Ahmad Zahid Hamidi sebagai timbalan perdana menteri dan menteri pembangunan desa dan wilayah meskipun berdepan dengan pelbagai tuduhan rasuah di mahkamah.
Ini dilakukan walaupun Zahid sendiri menjadi modal kempen Pakatan Harapan (PH) pada Pilihan Raya Umum ke-15 (PRU15) untuk menyerang Barisan Nasional (BN).
Baru-baru ini, jumlah perdagangan negara pada April 2023 mencatatkan penurunan 14.5% kepada RM198 bilion, eksport merosot 17.4% kepada RM105.42 bilion, manakala import menyusut  11.1% kepada RM92.58 bilion.
Jika dibandingkan pada bulan sebelumnya, jumlah perdagangan merekodkan penurunan 14.9%, eksport susut 18.7%, import berkurang 10.1% manakala lebihan dagangan menyusut 51.9%.
Mengulas mengenai kerjasama PN dan Barisan Nasional (BN) ketika era pentadbiran Muhyiddin Yassin, Azmin menegaskan individu yang berdepan tuduhan mahkamah tidak dilantik memegang jawatan utama.
Justeru, beliau yang juga pengerusi PN Selangor mempersoalkan mengapa DAP berdiam diri dan membiarkan perkara ini berlaku.
"Kamu (DAP) cakap tentang tadbir urus, kamu cakap tentang rasuah tetapi kamu benarkan perdana menteri ada kawan baru. Ini salah.
"Ini pun sedang diperhatikan pelabur asing dan ini sebabkan prestasi perdagangan, pelaburan terkesan dan saya percaya jika PN diberi peluang, kita dapat kembali untuk pulihkan keyakinan pelabur asing," tambah beliau.


Pengkhianat akhirnya membunuh diri

Danial Kaluuya, pelakon kulit hitam warga Britain baru sahaja kelmarin memenangi Anugerah Screen Actors Guild Award dan Golden Globe oleh membawakan watak pengerusi Black Panther Party cawangan Illinois, Fred Hampton.Filem biopik arahan Shaka King ini dapat dikategorikan sebagai filem dengan rentak lambat, akan tetapi sebagai sebuah filem sejarah yang payah, ia masih dapat dibaca rancak, malah menggila plotnya.Filem tersebut berjudul Judas and the Black Messiah (2021) memberi gambaran kepada kita mengenai sebuah perjuangan yang dikhianati.Judas and the Black Messiah (2021).Fredrick Allen Hampton, di usia remaja, dengan kuasa dan kebolehan berucap yang penuh api memukau ramai di Chicago sekitar tahun 1967-1969.Pengikut beliau meskipun lebih ramai dalam kalangan kulit hitam Amerika, turut menarik perhatian sejumlah yang berkulit putih.Dalam tahun 1960-an, antara gelora politik yang bersemarak adalah minat terhadap idea-idea kiri, di samping bantahan terhadap Perang Vietnam.Black Panther Party (ini bukan kisah Wakanda), adalah sebuah gerakan kiri yang menjadikan doktrin Maoism sebagai tunjang fikir.Dalam tempoh singkat, Hampton ikut mengasaskan Rainbow Coalition, sebuah organisasi politik yang menghimpunkan sekumpulan anak muda melawan dari Black Panthers, Young Patriots, dan Young Lords, seraya bersekutu dengan beberapa kumpulan samseng.Kesepakatan mereka bukan tujuan menyalakan lagi pergaduhan, tetapi untuk membantu mereka berhenti bergaduh sesama sendiri dan memberi tumpuan tenaga muda kepada kerja sosial, demi perubahan dalam masyarakat.Antara aktiviti yang dipelopori Hampton ialah memberi pendidikan kepada anak-anak jalanan, memberi makanan percuma kepada kanak-kanak tertindas dan membantu golongan miskin yang tinggal di setingganan Chicago.Semua kerja-kerja ini dianggap berbahaya dan menjadi ancaman kepada “kestabilan” Amerika Syarikat (AS).Namun Hampton, yang dipenjarakan untuk satu tempoh singkat tidak mengalah.Di sinilah datangnya idea untuk membunuh “tokoh-tokoh berisiko” ini, kerana penjara hanya akan membuatkan mereka makin terkenal.Pelakon veteran Martin Sheen turut tampil sebagai Pengarah FBI “jahat” J Edgar Hoover.Pada tahun 1967, dalam usia belasan tahun, Hampton dinamakan Federal Bureau of Investigation (FBI) sebagai “figur radikal”.FBI menanam “tikus” atau ejen mereka demi bertujuan melaga-lagakan Panthers dengan kumpulan kulit hitam lebih progresif (mencemarkan nama baik Panthers dan mencipta ancaman yang diadakan).Pada Disember tahun 1969, Hampton diberi dadah tanpa pengetahuannya, ditembak dan dibunuh dalam satu serbuan oleh pasukan polis Chicago dan FBI.Pihak berkuasa melepaskan 80 das tembakan, manakala Panthers hanya melepaskan satu das.Beberapa tokoh Panthers ikut terkorban.Pengkebumian Hampton dihadiri lebih 5 ribu masyarakat, dan tunangnya bersalin 25 hari setelah itu.Pihak berkuasa berusaha menyembunyikan konspirasi ini dengan menipu inkues forensik Hampton.Hanya pada tahun 1982, saman keluarga Hampton diperakukan dan kerajaan membayar $1.85 juta dolar; hari ini Hampton dianggap sebagai mangsa pembunuhan “COINTELPRO” atau Counter Intelligence Program, sebuah projek khas haram untuk memantau, menyusup, mengaibkan mana-mana organisasi politik AS antara tahun 1956-1971.Filem Judas and the Black Messiah adalah mengenai operasi COINTELPRO ini.Ejen yang ditanam oleh FBI, William “Bill” O’Neal adalah seorang remaja kulit hitam berusia 17 tahun yang cuba memecah masuk sebuah kenderaan.Untuk mengelak dari dipenjarakan, dan terusan diugut oleh FBI, O’Neal memutuskan untuk bekerja dengan Roy Mitchell, seorang pegawai FBI dari COINTELPRO.Galang ganti hukuman kononnya.Jadinya filem ini mengenai protagonis William “Bill” O’Neal lakonan LaKeith Lee Stanfield sebagai tikus dalam Panthers.Namun, lakonan Stanfield sebagai pengkhianat (justeru Judas) ditenggelami oleh lakonan hebat Daniel Kaluuya sebagai Fred Hampton (atau dalam konteks ini si Penyelamat).Plot filem ini berjalan lembab, dipenuhi kegiatan kebajikan yang diselang-seli ucapan Fred.Malah dapat dikatakan kekuatan lakonan Daniel Kaluuya sepenuhnya bergantung kepada “monolog”.Meskipun filem ini memberi perhatian kepada LaKeith Lee Stanfield, tidak dapat dinafikan lagi ia adalah mengenai Fred Hampton.Maka peluang Kaluuya untuk menyinar lebih baik.Satu ketika yang membolehkan beliau menyinar ialah apabila menemui watak ibunya, dan cuba menenangkan emosi orang tua tersebut.Klimaks Judas and the Black Messiah memperlihatkan Fred Hampton berucap selepas dibebaskan dari penjara.Gaya ucapan khas Fred dikuasai dan ditiru oleh Daniel Kaluuya sehingga terasa seperti puisi yang dibaca oleh seorang rapper kulit hitam.Slanga dan telo British Kaluuya hilang secara ajaibnya.Sebuah filem lain yang ikut dicalonkan pelbagai anugerah termasuk Oscar tahun ini The Trial of the Chicago 7 (2020) turut memuatkan watak Hampton, yang menasihati Bobby Seale ketika perbicaraan.Satu hal yang mencengkam mengenai filem ini ialah menonton watak O’Neal si pengkhianat.Meskipun resah, tidak tahan renyah, dan keberatan untuk “meracun” teman baiknya, O’Neal tetap melakukannya.Dan dia melakukannya tanpa rasa bersalah pada waktu itu.Sebab akibat filem ini disuguhkan dengan dialog, dan pada banyak tempat khutbah yang jelas mengenai perjuangan kiri di AS tahun 1960-an.Ia bukan sebuah filem untuk jiwa yang lemah.Malah, dalam hal ini The Trial of the Chicago 7 jauh lebih memancing.Pada 13 April 1989, O’Neal diwawancara untuk satu dokumentari bebas Eyes on the Prize II.Beliau mengakui apa yang beliau lakukan untuk FBI meskipun menafikan bertanggungjawab memberi dadah kepada Fred Hampton.Tidak lama kemudian, diburu rasa bersalah yang amat sangat oleh sebab mengkhianat, O’Neal membunuh diri.Hari ini, anak Fred Hampton, Fred Hampton Jr masih berbakti kepada masyarakat sekitar Chicago.Apa yang dapat dijadikan panduan oleh pembikin filem negara ini ialah keperluan untuk karyawan seni mendokumentasikan sejarah alternatif negara dan masyarakat.Mungkin satu hari nanti (kita hanya mampu mengharap), akan ada filem mengenai kehilangan Amri Che Mat dan Pastor Koh yang diputuskan oleh siri inkues Suhakam sebagai mangsa kehilangan paksa.Itu pun jika pengarah filem kita berani keluar dari kisah tokoh korporat bergaduh dengan mak cik menjual pisang goreng di bawah payung pacak.


Mengapa ditukar model 5G SWN DNB yang diakui terbaik?

Jangan semata-mata kerana model Rangkaian Borong Tunggal (SWN) Digital Nasional Berhad (DNB) dibuat pada zaman Perikatan Nasional (PN) memerintah maka kerajaan Pakatan Harapan (PH) dan Barisan Nasional (BN) mahu menukarnya pula semata-mata untuk menampakkan kelainan sedangkan model SWN DNB ini diakui pakar sebagai yang terbaik.
DNB yang ditubuhkan pada 1 Mac 2021 adalah sebuah anak syarikat milik penuh Menteri Kewangan (Diperbadankan). Ia telah diberi mandat oleh kerajaan Malaysia untuk menjadi pihak neutral tunggal bagi melaksanakan infrastruktur dan rangkaian 5G ke seluruh negara.
Misinya adalah untuk mempercepatkan penyediaan dan penggunaan 5G untuk mendukung transformasi Malaysia menjadi peneraju ekonomi digital serantau serta memupuk masyarakat yang lebih inklusif.
Pada hujung tahun 2021, rangkaian 5G telah dilancarkan dengan menyediakan liputan 5G di ibu negara, diikuti pelaksanaannya ke seluruh negara dalam jangka masa tiga tahun seterusnya.
Kejayaannya membanggakan di mana pada 2 Januari lalu DNB mengumumkan bahawa pelaksanaan rangkaian 5G Malaysia telah mencecah hampir 50% liputan di kawasan berpenduduk (Copa) setakat akhir 2022 sekali gus melepasi sasaran awal sebanyak 40%.
Pelaksanaan rangkaian 5G dijangka menelan belanja keseluruhan kira-kira RM16.5 bilion untuk 10 tahun. RM4 bilion akan disalurkan kepada Ericsson sebagai Penyedia Perkakasan Rangkaian (NEP), RM7.7 bilion untuk pembangunan infrastruktur, RM3.6 bilion untuk perbelanjaan korporat dan operasi manakala RM1.2 bilion untuk yuran kawal selia.
Model yang dilaksanakan oleh DNB dalam penyediaan 5G ialah SWN tetapi pada bulan Disember 2021 terdapat desakan untuk menukar model ini menjadi Dwi Rangkaian Borong (DWN).
Asas-asas yang biasa digunakan untuk mencadangkan penukaran ini ialah untuk mengelakkan kewujudan monopoli, memberikan transparensi serta memberikan inklusiviti. Pernah disebut kebimbangan bahawa DNB boleh bertukar menjadi 1MDB.
Kerajaan di bawah pimpinan Ismail Sabri Yaakob waktu itu meredakan kebimbangan ini dengan menjelaskan perbezaan DNB dan 1MDB. Antaranya ialah kos pembangunan 5G ini adalah dari pinjaman bank tanpa tanggungan gerenti dan liabiliti kerajaan.
Berdepan dengan tekanan, Ketua Pegawai Eksekutif DNB, Ralph Marshall, mengakui pada 12 Februari 2022 bahawa DNB tidak akan mampu “survive” dalam bentuknya sekarang jika kerajaan membenarkan kewujudan pembekal rangkaian borong kedua.
Turut menyokong DNB waktu itu ialah seorang penasihat Pertubuhan Bangsa-Bangsa Bersatu (PBB), Brett Haan, yang menyatakan model SWN DNB ialah model yang beliau akan cadangkan kepada negara-negara lain untuk digunakan, dan penukarannya akan memberi kesan negatif kepada Malaysia.
Lima diplomat dari Amerika Syarikat, Jepun, United Kindom, Australia dan ketua delegasi European Union ke Malaysia juga telah mengutus surat kepada Menteri Kewangan waktu itu mengingatkan kepentingan menjaga keyakinan pelabur luar kepada Malaysia.
Tiga orang pakar luar, iaitu Grant Forsyth, David Levin dan William Webb, pula menulis artikel panjang lebar bagi menerangkan kebaikan SWN berbanding DWN. Antara poin yang dinyatakan ialah DWN sebenarnya dikatakan tidak akan mendorong kepada peningkatan persaingan dan inovasi.
Lanjutan perbincangan kerajaan, Kementerian Kewangan (MOF) dan Kementerian Komunikasi dan Multimedia (KKMM) mengumumkan pada 16 Mac 2022 untuk mengekalkan SWN dengan membuka ruang untuk syarikat telekomunikasi memegang ekuiti dalam DNB.
Kerajaan, yang memiliki 100 peratus ekuiti DNB, kini telah bersetuju untuk menawarkan sehingga 70 peratus pegangan ekuiti DNB kepada syarikat telekomunikasi untuk membolehkan mereka terbabit dalam pelaksanaan rangkaian 5G negara, manakala kerajaan akan terus memegang 30%.
Begitupun, setelah berlaku pertukaran kerajaan, mesyuarat kabinet kerajaan campuran pada 7 Disember 2022 mengarahkan Kementerian Komunikasi dan Digital (KKD) dan MOF untuk meneliti, menilai dan memberi cadangan tentang langkah-langkah yang perlu diambil ke atas pelaksanaan rangkaian 5G di seluruh negara.
Seterusnya, pada 3 Mei lalu, Menteri Komunikasi dan Digital, Fahmi Fadzil, mengumumkan kerajaan akan memperkenalkan rangkaian kedua 5G melalui satu entiti baharu yang akan diwujudkan pada awal 2024 serta menukar model pelaksanaan 5G ketika ini daripada SWN kepada DWN.
Jelas beliau, pelaksanaan rangkaian 5G dengan model SWN melalui DNB akan diteruskan sehingga mencapai 80% liputan kawasan berpenduduk menjelang akhir 2023 dan selepas itu, model SWN akan beralih kepada model DWN pada Januari 2024.
Sejak pengumuman ini dibuat, banyak maklum balas telah diberikan oleh berbagai pihak.
Di Parlimen, Rodziah Ismail dari Ampang, bertanyakan sama ada keputusan ini boleh mengakibatkan kemudaratan seperti kemungkiran kontrak antarabangsa, pelanggaran tata kelola baik, risiko keselamatan siber, lonjakan implikasi kewangan kepada kerajaan dan kenaikan taraf 5G buat pengguna.
Bekas Ketua Pegawai Eksekutif Jaring Communications Sdn Bhd, Mohamed Awang Lah, percaya firma-firma telekomunikasi tidak boleh dibenarkan mempunyai infrastruktur 5G mereka sendiri kerana monopoli penting dalam aset penting negara.
Pemilik The Edge Tong Kooi Ong, pula mengeluarkan tulisan yang mempertikaikan sama ada langkah ini akan benar-benar meningkatkan persaingan antara firma-firma telekomunikasi dan memberikan harga internet yang lebih murah kepada rakyat.
Katanya, ini sukar berlaku kerana DNB hanya boleh menjual borong kepada firma-firma telekomunikasi yang mengawal harga kepada pelanggan, dan ini menjadi sebab mengapa SWN diwujudkan, iaitu untuk memecahkan pegangan oligopoli ke atas ekosistem selular.
Lebih penting lagi, DNB di bawah model SWN mampu berdiri sendiri dari sudut kewangan dengan pinjaman bank, tetapi bila ada DWN sebagai pilihan maka kemampuan DNB untuk menjana kewangan akan menjadi bermasalah dan menyebabkan DNB berhadapan krisis kewangan.
DNB adalah syarikat Kementerian Kewangan, tetapi bila dibiarkan DNB bersaing dengan firma-firma telekomunikasi yang mungkin menawar harga lebih murah, maka pada akhirnya DNB akan menghadapi masalah dan terpaksa memindahkan beban itu kepada rakyat atau kerajaan.
Masih belum terlewat untuk kerajaan mengkaji dengan lebih teliti keputusan menukar model pelaksanaan 5G ketika ini daripada SWN kepada DWN. Memang ciri-ciri demokrasi seperti keterbukaan itu lazimnya bagus tetapi ada waktu dan ketikanya ia boleh merugikan negara.
Jangan semata-mata kerana model SWN DNB dibuat pada zaman PN memerintah maka kerajaan PH-BN mahu menukarnya pula semata-mata untuk menampakkan kelainan sedangkan model SWN DNB ini diakui pakar-pakar sebagai yang terbaik.
Faizol Abdul Halim ialah seorang pembangun perisian bebas.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Data kerajaan dedahkan warga asing bukan penyebar utama utama Covid-19

Tanggapan popular bersifat perkauman warga asing di Malaysia punca utama penularan wabak Covid-19 dibuktikan tidak benar menurut data Kementerian Kesihatan Malaysia (KKM).Data KKM mendedahkan hanya 4.37% jangkitan wabak itu melibatkan warga asing daripada 13,504 keseluruhan kes yang direkodkan.Seorang pegawai KKM yang dekat dengan pengurusan kes Covid-19 berkata, bilangan kes positif melibatkan warga asing semakin menurun.“Ini mengambil kira kes-kes di Sabah seperti pendatang tanpa dokumen dari Filipina dan kes penularan import yang diumumkan hampir setiap hari,” kata pegawai itu kepada MalaysiaNow, dengan syarat tidak dinamakan.“Kes positif memang majoritinya menular daripada warga tempatan kerana berlaku dalam negara.“Anda boleh semak semua data mengenai mereka kerana kami akan mengemaskini dapatan baru pada setiap kali sidang media KKM diadakan.”Katanya, jika 10 orang disahkan positif Covid-19, sebanyak lapan orang adalah warganegara dan hanya dua orang warga asing atau kes import.“Saya tidak pasti populasi tepat antara warganegara dan bukan warganegara. Namun, begitulah perumpamaan yang kita boleh berikan.”Sebelum ini, kebencian terhadap warga asing melonjak dalam kalangan rakyat Malaysia selepas wabak Covid-19 mula dikesan.Antara tuduhan yang dilemparkan warga Bangladesh, Pakistan dan Rohingya tidak mengamalkan kebersihan.Setakat kini, seramai 82,076 individu bukan warganegara dilaporkan sudah menjalani ujian saringan Covid-19 dengan hanya 3,589 orang disahkan positif.Daripada jumlah positif itu, sebanyak 3,301 (92.03%) kes melibatkan penularan tempatan manakala 286 (7.97%) kes penularan importSehingga kini, terdapat 75,438 saringan Covid-19 disahkan negatif melibatkan pekerja warga asing di Malaysia dengan 51 ujian sedang menunggu keputusan makmal.Bilangan kes positif melibatkan warga asing pernah melonjak pada akhir fasa gelombang kedua jangkitan Covid-19 sekitar April hingga Jun lalu.Ini ekoran kebanyakan kes dikesan melalui Kluster Tabligh Sri Petaling dan Kluster Bangunan Selangor Mansion.Perhimpunan tabligh di Masjid Sri Petaling dihadiri 16,000 peserta dengan 1,500 warga asing.Profesor perubatan dari Universiti Putra Malaysia (UPM) Dr Malina Osman percaya, stigma negatif terhadap warga asing dalam tempoh pandemik Covid-19 semakin reda.Katanya andaian pihak-pihak berkenaan hanyalah bersifat persepsi dan bukannya fakta saintifik.


Pendakwaan akan serah pernyataan saksi kepada pembelaan Shahrir sebelum bicara tahun depan

Pihak pendakwaan dalam kes bekas pengerusi Felda Shahrir Samad yang didakwa gagal mengisytiharkan RM1 juta yang diterima dari Najib Razak kepada Lembaga Hasil Dalam Negeri (LHDN), akan menyerahkan pernyataan saksi pendakwaan kepada pasukan pembelaan sebelum perbicaraan bermula pada 6 April 2022.Timbalan Pendakwa Raya Mohd Afif Ali memaklumkan perkara itu semasa pengurusan kes berkenaan di hadapan hakim Mahkamah Tinggi Ahmad Shahrir Mohd Salleh hari ini, yang turut dihadiri peguam Syahrul Syazwan Salehin yang mewakili Shahrir.“Pihak kami akan menyerahkan pernyataan saksi-saksi pendakwaan kepada pembelaan kelak,” kata Mohd Afif.Sementara itu, Syazwan memaklumkan kepada mahkamah bahawa pihaknya masih belum memperoleh pernyataan fakta yang memihak kepada tertuduh berdasarkan Seksyen 51A (1) (c) Kanun Tatacara Jenayah.Hakim Ahmad Shahrir mengarahkan pihak pendakwaan supaya menyerahkan pernyataan fakta itu sebelum atau pada 16 September ini dan menetapkan 8 Februari 2022 untuk pengurusan kes selanjutnya.Shahrir, 72, didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.Beliau yang didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


Radzi turun padang, kumpul maklumat isu pemeriksaan haid di sekolah

Menteri pendidikan Radzi Jidin melawat sebuah sekolah di Setapak, Kuala Lumpur bagi mendapatkan maklumat berhubung amalan pemeriksaan haid secara fizikal membabitkan murid perempuan.Katanya, pihak kementerian pendidikan (KPM) memandang serius dakwaan pemeriksaan haid dilakukan guru terhadap murid-murid perempuan yang tular sebelum ini.“Kedatangan saya pada malam ini adalah untuk mendengar dan mendapatkan maklum balas secara terus daripada murid di sekolah berkenaan.“Selain itu, kami juga mendengar penjelasan daripada pengetua dan guru sekolah. Kami akan perhalusi perkara-perkara yang dimaklumkan semasa perjumpaan sebentar tadi,” katanya dalam satu hantaran di laman Facebook beliau.Radzi turut menzahirkan komitmen KPM untuk memastikan amalan tersebut tidak terus berlaku.“KPM sentiasa komited untuk menyediakan persekitaran yang selamat dan selesa di sekolah dan asrama. Ini bagi mewujudkan sekolah yang sejahtera untuk semua,” ujarnya.Isu tersebut mendapat perhatian umum pada April lalu apabila beberapa pengguna media sosial tampil mendedahkan pengalaman haid mereka diperiksa oleh guru sekolah.Radzi juga sebelum ini menyeru mereka yang mempunyai maklumat mengenai perkara itu untuk tampil menamakan sekolah-sekolah terlibat.Amalan pemeriksaan haid di institusi pendidikan difahamkan telah berlaku sejak beberapa dekad lalu dan masih berterusan.Pemeriksaan dilakukan guru wanita atau ustazah bagi mengelakkan pelajar perempuan tidak hadir untuk solat berjemaah.Menurut ajaran Islam, wanita yang didatangi haid tidak boleh bersolat.Bagaimanapun, tindakan itu dianggap melanggar privasi selain menyebabkan aib dan trauma terhadap murid.


Malaysia akan penuhi kewajipan di bawah perjanjian HSR, kata menteri

Malaysia akan memenuhi kewajipannya di bawah Perjanjian Dua Hala Projek Kereta Api Berkelajuan Tinggi (HSR) Kuala Lumpur-Singapura yang luput semalam, kata Menteri di Jabatan Perdana Menteri (Ekonomi) Mustapa Mohamed.Beliau berkata susulan itu, kedua-dua negara akan mengambil tindakan sewajarnya dalam menentukan jumlah pampasan bagi projek tersebut.“Malaysia dan Singapura menikmati hubungan dua hala yang sangat erat. Kami akan terus mengukuhkan hubungan ini termasuk meningkatkan kesalinghubungan antara kedua-dua negara demi kepentingan bersama.“Melangkah ke hadapan, kerajaan akan melakukan kajian terperinci bagi meneroka semua pilihan yang ada termasuk daya maju projek HSR domestik dan manfaatnya kepada rakyat Malaysia,” katanya dalam satu kenyataan hari ini.Terdahulu, Perdana Menteri Muhyiddin Yassin dan rakan sejawatnya dari Singapura Lee Hsien Loong dalam kenyataan bersama hari ini mengumumkan bahawa projek HSR ditamatkan apabila kedua-dua negara gagal mencapai kata sepakat berhubung perubahan yang dicadangkan Malaysia sebelum perjanjian projek itu berakhir pada 31 Disember 2020.Kerajaan Malaysia mencadangkan beberapa perubahan terhadap projek HSR itu termasuk dari segi struktur, penjajaran dan reka bentuk stesennya susulan kesan pandemik Covid-19 ke atas ekonomi negara dengan mengadakan beberapa perbincangan mengenai kedudukan masing-masing.Bagaimanapun, kedua-dua pihak gagal mencapai kata sepakat berhubung perubahan itu dan oleh yang demikian, Perjanjian Dua Hala membabitkan projek tersebut luput seperti dijadualkan.


Isu penipuan tawaran pekerjaan antara tumpuan Dewan Rakyat hari ini

Isu penipuan tawaran pekerjaan melibatkan rakyat Malaysia dan langkah kerajaan bagi menangani kes berkenaan antara tumpuan pada persidangan Dewan Rakyat hari ini.
Menurut Aturan Urusan Mesyuarat dalam laman rasmi Parlimen, soalan berhubung penipuan pekerjaan itu diajukan Sim Tze Tzin (PH-Bayan Baru) kepada Menteri Dalam Negeri pada sesi Pertanyaan-Pertanyaan Menteri yang ingin tahu jumlah terkini rakyat Malaysia yang terlibat, jumlah diselamatkan dan yang dipercayai masih ditahan.
Turut tersenarai, soalan Sh Mohmed Puzi Sh Ali (BN-Pekan) kepada menteri kemajuan desa dan wilayah mengenai perancangan kerajaan dalam melaksanakan penyelenggaraan dan pembaikan infrastruktur serta kemudahan luar bandar pascabanjir.
Pada sesi soal jawab pula, Manndzri Nasib (BN-Tenggara) mahu menteri pertanian dan keterjaminan makanan menjelaskan langkah bagi meningkatkan semula kedudukan Malaysia dalam Indeks Keselamatan Makanan Global (GFSI) 2022.
Selain itu, Mohd Shahar Abdullah (BN-Paya Besar) meminta Menteri Kewangan menyatakan langkah kerajaan meningkatkan kadar dividen dalam membina semula caruman Kumpulan Wang Simpanan Pekerja (KWSP) pada tempoh yang lebih pantas dengan mengambil kira strategi portfolio pelaburan jangka panjang serta risiko ekonomi global jangka pendek dan sederhana.
Selesai sesi itu, Ahli Dewan Rakyat akan mengambil bahagian dalam sesi perbahasan Usul Menjunjung Kasih Titah Diraja.
Persidangan Dewan Rakyat kali ini berlangsung selama 29 hari hingga 30 Mac ini.